qundao/data-zh-poetry huggingface dataset:
送李中舍襲之宰南鄭
作者：梅堯臣
朝代：宋

莫問褒中道路難，襄陽直上幾重灘。
蒼煙古柏漢高廟，落日荒茅韓信壇。
出水槎頭一絲挂，穿虹雨脚兩橋殘。
土風大抵如南國，期會先時俗自安。
送李信臣尉節縣先歸湖州
作者：梅堯臣
朝代：宋

梁王吹臺側，五月多荷花。
荷開對翹鷺，吳客還思家。
家在水中城，四面如鋪霞。
焉能長相守，千里獨起嗟。
補官東海上，物景莫言賒。
送李南玉
作者：梅堯臣
朝代：宋

小人貧於資，君子貧於時。
小人富於貨，君子富於辭。
貧雖同寒饑，富不同路岐。
彼富歿則已，此富名不移。
丈夫事百變，未死安可期。
明明趨財利，莫卹前人嗤。
舉家如春蠶，仰食不可遲。
況念宿債窘，何愧賤士爲。
買臣嘗負薪，相如猶滌巵。
君思此二人，信吾言不欺。
邇者有趙壹，窮憤自興詩。
乘驥抱美玉，樂與和未知。
古來鮮逢遇，後世無苦悲。
送李君錫學士使契丹弔慰
作者：梅堯臣
朝代：宋

昨日匈奴來告哀，殿門不識桃花開。
今聞君去作弔使，正值雁嘷從北迴。
風捲黄雲無遠近，山留白雪猶枯荄。
歸看車馬汗流沫，逃暑爲傳河朔杯。
送李太保知儀州
作者：梅堯臣
朝代：宋

出塞開牙帳，論兵啟玉鈐。
漢泉思白馬，秦冢弔蒙恬。
族本西山大，聲從渭北兼。
相如嘗學劍，文士亦何嫌。
送李學士公達北使
作者：梅堯臣
朝代：宋

萬里使窮域，山川入馬蹄。
駞鳴沙水凍，鵰擊雪雲低。
食飲羊兼酪，供迎虜雜奚。
禮成迴近日，喜聽早期雞。
送李學士河東轉運
作者：梅堯臣
朝代：宋

重持使者節，北上太行行。
未注螭頭筆，來賙塞下兵。
朱轓邦伯至，黄綬縣官迎。
臘雪臨關密，宵烽出堠明。
山川壯汾晉，戎馬說幽并。
此地多才俊，其人不易輕。
送李密學赴亳州
作者：梅堯臣
朝代：宋

倦輸關內粟，遂請潁川符。
治績可稱最，士民將以蘇。
譙都君命重，苦縣祖風殊。
仙檜留陰在，甘棠即化敷。
行舟通遠水，候騎溢長衢。
他日人懷望，煙雲自滿湖。
送李審言殿丞歸河陽
作者：梅堯臣
朝代：宋

大河冬合時，上可馳車馬。
子歸從橋安，黄流在冰下。
況命使於家，其美世爲寡。
是宜飭以行，慰此懷慕者。
送李尉子京之邵武光澤
作者：梅堯臣
朝代：宋

母老不擇祿，一官勤夙興。
長河未結凍，去客已懷冰。
露蟬不飽腹，志士甘曲肱。
遠方人所畏，所畏非所兢。
送李師錫太博通判懷州
作者：梅堯臣
朝代：宋

洛陽古道登北邙，河內碧山橫太行。
朝騎快馬暮可到，風物人心皆故鄉。
竹林無蹤懷阮籍，路傍有家嗟宣王。
別乘差同二千石，教民惟在親耕桑。
送李庭老歸河陽
作者：梅堯臣
朝代：宋

五月馳乘車，歸心豈畏暑。
道上多清陰，日中不遑處。
函谷自控带，大河無險阻。
時平獨往還，拜壽觴屢舉。
送李康伯赴武當都監
作者：梅堯臣
朝代：宋

城下漢江流，滄波照鬢秋。
山川包楚塞，風物似荆州。
試聽清砧發，何如畫角愁。
遥知絕戎事，水味有槎頭。
送李才元學士知廣安軍
作者：梅堯臣
朝代：宋

楊柳未堪折，柔條時倚風。
朱輪過灞上，杜宇響褒中。
危棧憎春雨，晴林發曉紅。
不須言蜀政，當自學文翁。
送李才元學士知邛州
作者：梅堯臣
朝代：宋

太守車煌煌，莫如還故鄉。
昔登蜀郡籍，今得臨邛章。
過家禮耆舊，接境跪壺漿。
寒經道路遠，春入山川長。
俗將樂其化，詔亦美其良。
相如有遺跡，誰復酒壚傍。
送李推官之岳州
作者：梅堯臣
朝代：宋

崑崙燕子五兩竿，霧露薄水平湖寒。
風帆美滿八百里，夕從岳陽樓上看。
魚跳鷺立月鉤下，星斗爛爛垂欄干。
羽書不到罇俎裏，蠻兵况去荆楚安。
試尋燕公舊賦筆，磨圭刻碧獨可完。
送李殿丞通判處州
作者：梅堯臣
朝代：宋

拜官將近親，不畏千里險。
泝流上贛水，石亂波驚颭。
舟人素已諳，曲折就迴閃。
豈虞失便利，倚慣憂亦掩。
昔余從平流，悸夢尚成魘。
今逢子方去，青䋏絲新染。
沙頭有堠吏，惴立板方斂。
鴻雁正來翔，競看朱服儼。
送李殿丞通判蜀州
作者：梅堯臣
朝代：宋

嘗聞蜀國海棠盛，因送李侯宜有詩。
日愛西湖照空錦，醉看春雨洗燕脂。
郡無公事中園樂，民喜羣邀匝樹窺。
望帝鳥啼空有血，相如人恨不同時。
最鮮深淺非有染，解賦才華未得知。
聞說趙昌今已老，試教圖畫兩三枝。
送李泰伯歸建昌
作者：梅堯臣
朝代：宋

推天以知命，自古豈不然。
桓魋及臧倉，嘗毀聖與賢。
後人何蹈之，其事實好還。
君居麻源谷，學禮如鄭玄。
聲名久已大，籍籍四海傳。
昨因丞相舉，便謂升雲烟。
朅來太學館，食貧向三年。
忽懷枌榆下，歸思獨綿綿。
得告許暫往，落莫求楚船。
捋髯滄江上，仰看饑飛鳶。
誰識鵷雛志，閒誦莊叟篇。
喜問里中兒，重到舊林泉。
洗蕩俗塵垢，焚烈跨馬韉。
不向世路去，徒取悉腸煎。
雞豚粗可養，禾黍亦足田。
不慙莎衣蟲，以葉自包纏。
及其飽滿時，曷異冠貂蟬。
君意我强寫，雖慕何由緣。
送李涇州審言·其一
作者：梅堯臣
朝代：宋

古章乘一障，不過提千兵。
今握數萬衆，獨自制名城。
諸將俯聽命，莫敢輒吐聲。
堂下選騕褭，帳中圖崢嶸。
山川在目中，虜寇來必平。
誰人識謝艾，只是一書生。
送李涇州審言·其二
作者：梅堯臣
朝代：宋

漢家舊日回中路，天子新除太守行。
牙將握刀趨遠驛，羌人下馬拜高旌。
雲間白草開邊隴，山上朱樓壓郡城。
勇脫區區簿書內，壯心應欲請長纓。
送李灝秀才南歸
作者：梅堯臣
朝代：宋

乘馿雪中來，別我千里歸。
江南梅花發，身與越烏飛。
幾年客大梁，著盡篋中衣。
空餘一束書，去恨識者稀。
送李獻甫
作者：梅堯臣
朝代：宋

覽君南來詩，如對江上景。
今忽告我歸，東風生馬頸。
馬行日幾里，到家梅萼逞。
重登石頭城，爲我一引領。
送李獻甫寺丞知虹縣先歸金陵
作者：梅堯臣
朝代：宋

今日歸爲美，塗金作馬纓。
願言膏沐婦，相望石頭城。
得邑柳堤合，還家梅野晴。
里中多樂事，州牧是名卿。
送李祠部知滑州
作者：梅堯臣
朝代：宋

自古重名器，未嘗輕授人。
煌煌東郡守，燦燦兩朱輪。
父祖繼居此，恩榮誰與鄰。
秋風度河水，馬足不生塵。
送李端明知河中府
作者：梅堯臣
朝代：宋

才業人終服，聰明帝所聞。
來希段干木，去識大馮君。
金絡鳴津口，朱旗颭雁羣。
山河虞舊國，簫鼓漢橫汾。
古蝶臨秋月，高樓等白雲。
應同羊叔子，緩带隔囂氛。
送李節推挈內歸寧池陽并李察推往南康軍嫁妹二君同行
作者：梅堯臣
朝代：宋

江上雙畫舸，風帆或先後。
晚共泊蘆洲，欣同幕中友。
一過長風沙，一住貴池口。
當時驄馬客，今是憑熊守。
每憐諸女賢，與婿來爲壽。
上去至南康，嫁妹事箕帚。
不畏楊瀾險，不爲廬峯秀。
二君情義著，我送何須酒。
送李載之殿丞赴海州榷務
作者：梅堯臣
朝代：宋

瓜蔓水生風雨多，吳船發棹唱吳歌。
槎從秋漢下應快，人憶故園歸奈何。
世事靜思同轉轂，物華催老劇飛梭。
茶官到有清閑味，海月團團入酒蠃。
送李逢原
作者：梅堯臣
朝代：宋

禰衡負其才，沉沒鸚鵡洲。
李白負其才，飄落滄江頭。
後亦多效此，才薄空覊囚。
文章本濟時，反不能自周。
吾嘗戒吾曹，慎勿異爾流。
臧倉毀孟軻，桓魋迫聖丘。
雖云推之天，未免皇皇求。
吾今重子學，無力薦公侯。
行當思吾言，非教子佞柔。
送李閣使知冀州
作者：梅堯臣
朝代：宋

騕褭黄金絡，春風北渡河。
將軍守漢法，壯士發燕歌。
綠水塘蒲短，晴天塞雁多。
家聲復年少，矍鑠笑廉頗。
送杜君懿屯田通判宣州
作者：梅堯臣
朝代：宋

京兆外郎稱善書，當時相與集江都。
日書藤紙爭持去，長鉤細畫如珊瑚。
自茲乖隔三十載，始駕吾鄉別乘車。
吾鄉素誇紫毫筆，因我又加蒼鼠鬚。
最先賞愛杜丞相，中間喜用蔡君謨。
爾後倣傳無限數，州符縣板仍抹塗。
鼠雖可殺不易得，貓口奪之煩叱驅。
若君字大筆亦大，穿墉瑣質無長胡。
君到官，治事餘。
呼諸葛，試問渠。
送杜挺之郎中知虔州
作者：梅堯臣
朝代：宋

大庾嶺邊無臘雪，惟有梅花與明月。
月光如水來向人，太守得閑杯耳熱。
吹香入酒望梁宋，正是苦寒綿可折。
亦當念君君行南，南方無冰地不裂。
此身不到五侯門，肥羔釀酒槐槽咽。
玉色少年生頰春，解笑吟腸冷如鐵。
衝風冒霰入廣文，老與諸生開反切。
重嗟君遠隔江湖，雖得豐甘牙已缺。
官娥執樂一千指，脩頸慢肌衣錯纈。
定逢賓客强排娖，舞徹六幺紅袖掣。
人競羨君君愈疲，夜歸坐閤思予說。
送林大年寺丞宰蒙城先歸餘杭逋之姪孫
作者：梅堯臣
朝代：宋

東方有奇士，隠德珠在淵。
川壑爲之媚，草樹爲之妍。
歿來十五載，獨見諸孫賢。
煌煌出仕途，皎皎如淮蠙。
今爲蒙城宰，歸問浙江船。
何時渡楊子，夜入明月邊。
有舄不化鳬，有琴何用絃。
真趣還自得，治民唯力田。
送林大年殿丞登第倅和州
作者：梅堯臣
朝代：宋

和靖先生負美才，族孫今似漢庭枚。
敗亡項籍江邊廟，應媿文場戰勝來。
送柳秘丞大名知錄
作者：梅堯臣
朝代：宋

言今魏都去，聽我願少休。
地息戎馬牧，民苦黄河流。
渾渾發西極，奮奮入九州。
自古患决溢，于今爲瘡疣。
禹力順而東，漢防築其陬。
完壞非一日，利害經千秋。
主印無切責，治水莫輕謀。
府公山西種，貴已爲通侯。
樽酒與歌舞，上客共優游。
送梁學士知襄州
作者：梅堯臣
朝代：宋

騎吹荆州去，喬林漢水前。
鄉亭逢故老，牛酒問高年。
翠巘臨關路，黄柑逐賈船。
習家池館在，賓從與留連。
送梵才吉上人歸天台
作者：梅堯臣
朝代：宋

頃余遊鞏洛，值子入天台。
當時羣卿士，共羨出氛埃。
荏苒逾一紀，却向人間來。
問子何爲爾，言興般若臺。
雖將發愚闇，般若安在哉。
此教久已熾，增海非一杯。
我言亦爝火，豈使萬木灰。
蓋欲守中道，焉能力損裁。
子勿疑我言，遂以爲嫌猜。
忽聞携錫杖，思向石橋迴。
城霞與琪樹，璨璨助詩才。
嘉辭徧入口，幸足息巖隈。
送棣州唐虞部
作者：梅堯臣
朝代：宋

人持左符去，馬逆北風行。
古路草初白，大河冰未成。
暖科桑柘美，寒織杼梭鳴。
風俗已如此，憩棠無訟爭。
送楊叔恬應北京辟
作者：梅堯臣
朝代：宋

昔時見子宛丘下，丞相待子知子賢。
子於文字實贍博，海客謾估珠盈船。
欲賣明月一寸魄，雖豪未肯售以錢。
通都大邑忽辨寶，直取不犯驪龍涎。
遂作照乘物，矜夸魏人前。
從茲十二車，光彩生從先。
送楊子充知資陽縣
作者：梅堯臣
朝代：宋

家近古臨邛，聞多木蘭樹。
其人襲芳馨，乃有相如賦。
成名三十年，始見列鴛鷺。
出爲資陽長，秋鬢已點素。
天子愛黔黎，歸與蜀民諭。
當時同洛陽，過半作丘墓。
屈指今所存，無如君最故。
唯酒可餞行，不飲車空駐。
送楊明叔通判越州
作者：梅堯臣
朝代：宋

知子心中光皪皪，不作秋蟫緣簡策。
八月乘風入會稽，鏡湖細浪魚吹白。
新除戚里外諸侯，况喜上賓開右席。
明月樓中吸玉笙，青山影裏森朱戟。
禹穴淵深入地流，秦望峯高插天碧。
朝暮樵溪不見人，往來梅市空餘迹。
墨池科斗作蝦蟆，道士鵝羣誰更易。
摩滅應多著者稀，但游莫用論今昔。
送楊浩秘丞入蜀
作者：梅堯臣
朝代：宋

有才不得試，志亦無所干。
有母不得養，法當之遠官。
雖曰在民政，孝心寧得安。
志願且未遂，而趨蜀道難。
行思叱馭者，勿復苦長歎。
送楊申職方通判信州
作者：梅堯臣
朝代：宋

從來饒信吏，愛寶襲侈越。
莫買冰玉盤，蒼山斵明月。
明月有時生，窮巖有時竭。
君常抱清節，歷職老無闕。
與我年齒同，獨未變華髮。
又爲江外行，畫舸羨明發。
送楊辯青州司理
作者：梅堯臣
朝代：宋

儒者服襃衣，氣志輕王公。
一落該網中，折節長俯躬。
山東多豪士，片言不可窮。
青土饒嘉棗，無以人鈍蒙。
彼知南楚輕，强始必弱終。
矯志合其情，乃是吾徒通。
行當問友生，爲我舉杯空。
送楚屯田知扶溝
作者：梅堯臣
朝代：宋

客亭多少路，花信幾番風。
折柳贈新翠，種桃思舊紅。
淵明節已異，潘岳趣還同。
政治有餘力，歸來辭賦工。
送樂職方知泗州
作者：梅堯臣
朝代：宋

長堤凍柳不堪折，窮臘使君單騎行。
蘇合輕裘霜莫犯，銅牙大弩吏先迎。
山旁楚賈連檣泊，水上禹書寒磬清。
試向郡樓東北望，煙波千里月臨城。
送樊秀才歸安州
作者：梅堯臣
朝代：宋

開元有謫仙，酒隠向安陸。
子嘗慕其人，文字不拘束。
月下每醉吟，落紙輒數幅。
今當安陸歸，白酒村中熟。
一名猶未成，雙親淚盈目。
切莫苦銜杯，無心不擇祿。
去去煙水間，野禽嘷古木。
聞聲不得名，將投山舍宿。
此趣自可嘉，非如走塵轂。
送櫟陽宰朱表臣
作者：梅堯臣
朝代：宋

塞上備胡羌，關中調兵食。
秦民尚苦輸，漢吏勤求職。
君今喜懷詔，馳騎寧暇息。
其邑嘗雨金，於時豈能得。
行當經灞上，故事猶可憶。
前代多戰爭，鬼火弄陰黑。
蒼蒼路傍草，憔悴希春色。
縣塗誠有政，威惠爲令德。
送次道學士知太平州因寄曾子固
作者：梅堯臣
朝代：宋

春浦楊花撩亂飛，春江鮆魚來正肥。
采石新林兒女去，茭白蒲牙艇子歸。
歸令煑魚不得熟，已望使君船上磯。
上磯亦不待潮應，爭牽篾纜泥污衣。
姑熟溪頭槌大鼓，紅抹鞾刀趨俯僂。
牙兵可擬岸傍蘆，森森甲立雄南土。
更得西州謝法曹，新詠定多傳樂府。
送正仲都官知睦州
作者：梅堯臣
朝代：宋

每嗟相逢少，常苦離別多。
行行復壯壯，往往起悲歌。
古來易水上，義士有荆軻。
捐軀思報恩，飲恨歌奈何。
况彼兒女懷，牽纏如蔓蘿。
是以世間人，鬢髮易番番。
喜君得郡章，東歸隨春波。
灘上嚴子祠，繫船聊經過。
其人當漢興，富貴不可羅。
足加天子腹，傲去釣於河。
冬披破羊裘，夏披破草蓑。
心中小宇宙，尤哂獻玉和。
我慙賤丈夫，豈異戴面儺。
未免爲鬼笑，誰知懼揮訶。
安得如君行，收跡已蹉跎。
空將閒歲月，塵埃浪銷磨。
正同三峽賈，盡力向盤渦。
送毛祕校罷宣城主簿被薦入補令
作者：梅堯臣
朝代：宋

良驥不必大，騰羈已超邁。
良弓不待寒，調弦自勁快。
宣城古大邑，聽訟易聾聵。
君能抉其塞，宰與民共頼。
自當割雞用，刃必無鈍敗。
嘗聞開元時，令長多賜戒。
戒石今尚存，世異事不背。
以此贈行行，無酒勿我怪。
送永叔歸乾德
作者：梅堯臣
朝代：宋

淵明節本高，曾不爲吏屈。
斗酒從故人，籃輿傲華紱。
悠然目遠空，曠爾遺羣物。
飲罷即言歸，胸中寧鬰鬰。
送永興書寄王申
作者：梅堯臣
朝代：宋

驅車西入關，有樂似王粲。
灞陵十二月，風雪將漫漫。
誰方策騫馿，舊道涉古岸。
是時吟興愜，不問前亭爨。
長安到未晚，文字當几案。
却思車上趣，塵慮已歷亂。
猶有終南山，晴明舉頭看。
送永興通判薛虞部
作者：梅堯臣
朝代：宋

灰宮盜玉秦樓空，南山不老天無窮。
蘚碑剝爛少文字，雨耕拾寶牛蹄中。
其旁築城聚貔虎，黄土岌嶪如削銅。
西州吏人氣吐虹，摧鱗斂角聽相公。
少年別乘勤爾躬，幙府甚盛瓊瑶叢。
送汝陰宰孫寺丞
作者：梅堯臣
朝代：宋

艑郎唱櫓燕尾下，潁水落日蛇鱗生。
綠蒲被岸漁網舉，黄鳥啄葚繰車鳴。
吏無詬租官正來，不借魴鱮與吏烹。
饋吏人情見里黨，官非喜慢知官清。
送江學士睦州通判
作者：梅堯臣
朝代：宋

涉淮淮水淺，泝溪溪水遲。
君到桐廬日，正值采茶時。
試問嚴陵跡，今復有誰知。
送江東轉運楊少卿
作者：梅堯臣
朝代：宋

世言楚使者，乃是漢名卿。
曾欲察黄綬，但能勤列城。
江山無改故，草樹幾更榮。
有意息民甚，不同求羨盈。
送江西轉運馮廣淵學士
作者：梅堯臣
朝代：宋

五月江南行，南風江惡溯。
乘潮雖有信，不過湓城去。
船經香爐峯，峯前須暫住。
三年少尹勞，始得看瀑布。
到官未必閑，舉察憂財賦。
迴思廬山傍，塵土已生慮。
尚存滕王閣，無忘一登顧。
送江陰簽判晁太祝
作者：梅堯臣
朝代：宋

去無珠履爲上賓，進船申浦憶春申。
江田插秧鵓姑雨，絲網得魚雲母鱗。
青天折桂香未滅，紫豉煑蒓甘更新。
平時況可樂風月，吳物信美聊前陳。
送河內令孫偕兼懷太守晁子長
作者：梅堯臣
朝代：宋

去年同渡江，江上風雷惡。
與君相後先，夜向蘆洲泊。
君今作邑太行陽，八月黄河雁初落。
漢家借寇吏正閑，到喜秋城罷嚴柝。
送河北轉運使陳修撰學士
作者：梅堯臣
朝代：宋

河隍多宿兵，兵食固所須。
幸時不戰鬭，畜養安可無。
古興十萬師，七十萬家輟耕鋤。
今來歲調餉，且與往昔殊。
不使民轉輓，但使民歸租。
急緩實塞下，商賈以利趨。
關西河東亦如此，軍食雖足民實虛。
公乎抱長才，當有所畫謨。
應不貸內府，重錦象牙明月珠。
邊城預自足，寧待臨事諭。
莫令漢庭臣，獨言桑大夫。
送河東轉運劉察院
作者：梅堯臣
朝代：宋

塞郡屯師久，飛芻始得人。
權傾擁旄將，詔輟繡衣臣。
舊里過京洛，辭家渡盟津。
紫裘蘇合染，驄馬玉環辰。
榆莢關頭雨，梨花谷口春。
高車方陟險，豐膳暫違親。
山勢北臨岱，地雄西隔秦。
行臺知不遠，能使問安頻。
送河清賈主簿歸任
作者：梅堯臣
朝代：宋

不遠水雲間，悠悠泝鷁還。
分亭接雞犬，舉酒對河山。
殘雪依荒磧，寒煙入暝灣。
昔人鸞枳歎，一併在離顔。
送河陽通判張寺丞從富公辟
作者：梅堯臣
朝代：宋

張公愛神鍔，佩服近玉麟。
又拭華陰土，光彩一以新。
百里無惡獸，千里無冤人。
今朝欲何之，去去延平津。
應當出匣飛，騰波决秋旻。
送洛南周寺丞
作者：梅堯臣
朝代：宋

將去洛南宰，日聞庭下松。
亂山歸四隠，舊墅隔三峯。
狹谷車能入，春林雨易逢。
地多椒與漆，貨必厚於農。
送洪州通判何太博先歸新淦
作者：梅堯臣
朝代：宋

拜官江上客，乘馬不乘船。
獨畏蛟龍浪，將歸風雨天。
葛花侵野徑，源水入腴田。
君住巴丘下，西山道路連。
送洪秘丞知大寧監
作者：梅堯臣
朝代：宋

三峽蠻溪上，千山楚俗兼。
婦人樵入市，官井貨專鹽。
魑魅或爲患，獼猴常可嫌。
君能厚風化，男子使腰鎌。
送涇州良原何鬲主簿
作者：梅堯臣
朝代：宋

春風入邊磧，二月沙草生。
胡馬自偷牧，漢農寧廢耕。
薄田刈晚穀，又餉防秋兵。
縣版固當重，調輕無與程。
送淮南提刑孫學士
作者：梅堯臣
朝代：宋

淮南木老霜欲飛，順令恐縱諸侯威。
命書纔出邸掾竭，已見衣繡車迎歸。
樂莫我聽筵莫迓，清如蟾蜍夜吐暉。
不須久作平反吏，自合橫經親帝闈。
送淮南轉運李學士君錫
作者：梅堯臣
朝代：宋

王都重兵廩，命使總八方。
淮南舟車衝，三楚籠利長。
惟時有才彥，數計等桑羊。
八月賜詔行，朱斾插大航。
汴湍入秋漲，東鼓下鏜鏜。
今日發大梁，明朝過睢陽。
睢陽授經地，父老認道旁。
同業八十人，或貴或爲郎。
先生歿大官，弟子無荷囊。
乃知詩書傳，要在明三綱。
隋末聞仲淹，來學去佐唐。
唐初稱名臣，鮮及杜與房。
親見慕義人，專門起輝光。
我聞房杜流，已顯惟王張。
雲漢幾萬里，星宇爭耀芒。
歸來立螭頭，莫愛魚稻鄉。
送渭州劉太保
作者：梅堯臣
朝代：宋

月黑見旄頭，芒角漸西向。
八月邊草黄，胡人馬初壯。
無奈我兵雄，方爲漢偏將。
嘗聞登壇人，亦未免得喪。
得爲凱歌還，鐃鼓喧亭障。
千蹄使椎牛，百甕令設醠。
喪乃軍之羞，節制由處上。
進退從其呼，何能求必當。
二事非己專，願思古挾纊。
送湖州太守章伯鎮
作者：梅堯臣
朝代：宋

一夜北山雲，吹作南湖雨。
南湖迎使君，荷聲競笳鼓。
頻年吳境旱，吳儂相聚語。
今日見賢侯，魚蝦亦跳舞。
送湯延賞秀才下第歸
作者：梅堯臣
朝代：宋

參差綠柳上，撩亂黄鸚飛。
失意暫時屈，獨嗟千里歸。
淮船行欲馳，江鮆去應肥。
謝脁吾鄉守，欣欣見綵衣。
送溫州楚屯田
作者：梅堯臣
朝代：宋

雁蕩山頭鴈，如隨太守來。
秋風既與至，春日定同迴。
上宰無忘舊，明時必用才。
自於章句老，經冊向螢開。
送滕寺丞歸蘇州
作者：梅堯臣
朝代：宋

驅車入蜀時，有弟母不往。
留婦侍母傍，以子囑婦養。
昨得閶門書，婦子死泉壤。
此心那得安，棄官提轡鞅。
東馳三千里，鬻馬求吳槳。
吳槳速如飛，歸來拜堂上。
堂前去時樹，已覺枝條長。
豈無懷抱感，爲壽酌春醠。
送滕監簿歸寧岳陽
作者：梅堯臣
朝代：宋

乃翁守西鄙，胡騎敢憑陵。
撫士無餘貨，吏以文結繩。
向聞來三堂，今復走巴陵。
泝流幾千里，雲夢苦炎蒸。
風檣易陣馬，猶使勇氣增。
子今遠寄省，寄謝余豈能。
江山可留詠，燕許昔嘗曾。
送潘供奉承勛
作者：梅堯臣
朝代：宋

與君迹熟情已親，欲將行邁聊感人。
舉酒不能效時俗，半醉苦語資立身。
長大實好带弓劍，何不往助清邊塵。
門戟雖高豈自有，當思乃祖爲功臣。
所宜踴躍發奇策，嘉名定體庶得真。
儻以斯言作狂說，乘肥食脆任青春。
送潘司封知解州
作者：梅堯臣
朝代：宋

鹽池暗湧蚩尤血，紅波爛爛陽烏熱。
岸旁遺老記南風，五月滿畦吹作雪。
白徑嶺上橐駞鳴，太行山中騏驥苶。
古人射利今人同，行商不困何由設。
朱轓太守自東來，先世大夫留故轍。
是非取與應不移，秦人休衒張儀舌。
送潘士方建昌
作者：梅堯臣
朝代：宋

軍壘近仙山，麻源第三谷。
靈運詩亦存，魯公記可讀。
幸時無寇攘，閑日望雲木。
儻見西王母，白麟如白鹿。
來尋鳥爪人，神光生石屋。
無念癢背搔，還恐罹怒扑。
學道我未成，鍊氣不飽腹。
安得羽翼生，下上同黄鵠。
送君想君遊，星斗壇邊竹。
送潘歙州
作者：梅堯臣
朝代：宋

一見新安守，便若新安江。
洞澈物不隔，演漾心所降。
遠指治所山，已入鄰齋窗。
捧輿登南嶺，策馬懷舊邦。
養親將爲壽，傾甘抱玉缸。
觀軍將勞士，臠肥堆羊腔。
下車談詩書，上世擁旄幢。
勿窺淵游鱗，無吠夜驚尨。
他日聞課第，天下誰能雙。
送潤州通判李屯田
作者：梅堯臣
朝代：宋

過江始與風沙隔，京口山連北固牢。
刺史丰儀於體重，邦人全伏以名高。
宴盤紫蟹方多味，古寺青林不厭遨。
定挈傳家舊圖籍，漕河應莫費吳艘。
送玉汝
作者：梅堯臣
朝代：宋

談笑去拘忌，乃見相與深。
風騷得往返，但見非知音。
明日車馬北，豈不動離襟。
春風蘼蕪綠，別恨生遥岑。
送王介甫知毗陵
作者：梅堯臣
朝代：宋

吳牛常畏熱，吳田常畏枯。
有樹不蔭犢，有水不滋䅳。
孰知事春農，但知急秋租。
太守追縣官，堂上怒奮鬚。
縣官促里長，堂下鞭扑俱。
不體天子仁，不恤黔首逋。
借問彼爲政，一一何所殊。
今君請郡去，預喜民將蘇。
每觀二千石，結束辭國都。
絲韉加錦緣，銀勒以金塗。
兵吏擁後隊，劍撾盛前驅。
君又不若此，革轡障泥烏。
欵行問風俗，低意騎更駑。
下情靡不達，略細舉其麤。
曾肯爲衆異，亦罔爲世趨。
學詩聞已熟，愛棠理豈無。
送王伯初通判婺州
作者：梅堯臣
朝代：宋

隠侯沒來久，八詠無繼作。
星宿少光芒，虹霓挂樓角。
邇來數百年，才彥森臺閣。
君平請是行，有意在巖壑。
手持能賦筆，勢似强弩彍。
會待東南風，芬然傳蕙若。
送王克憲奉職之彭澤
作者：梅堯臣
朝代：宋

折柳贈子行，況聞彭澤去。
將過五株下，可與青青助。
渭城人唱罷，羌管愁吹處。
江上定多閑，疎陰就箕踞。
送王判官之江陰軍幙
作者：梅堯臣
朝代：宋

往時初渡江，頗愛江南美。
誰知坐卧間，思及煙波裏。
絮逐𩶆魚繁，豉添蒓線紫。
君行語風物，到日應相似。
送王判官同提點坑冶
作者：梅堯臣
朝代：宋

地雖不愛寶，利在與民共。
務國不務民，儻有安得用。
孟氏美王囿，其說久已誦。
聊此陳薄言，忉怛不能重。
送王司徒定海監酒稅
作者：梅堯臣
朝代：宋

悠悠信風帆，杳杳向滄島。
商通遠國多，釀過東夷少。
懷鄉寄書遲，見日知晨早。
應聞有海花，何必樹萱草。
送王安之太博歸西京
作者：梅堯臣
朝代：宋

聞君夢慈親，手把青玉佩。
循環念歸期，月已九弦晦。
既寤心悁悁，面垢不暇頮。
屈指必春還，忽焉朱火代。
夢兆且差池，决去河可能。
昨來理恩典，佐州令近塞。
雁門適有乏，求往苦言礙。
曰惟都督雄，豈付小邦倅。
乃知仕宦難，分寸肯少貸。
遂乞回洛陽，拜省慰憂愛。
除補不應欺，聖時公道在。
幸存舊郭園，重種滿畦菜。
上爲北堂歡，間與良士對。
此實賢者爲，贈行因以載。
送王宗望罷宣城尉歸京
作者：梅堯臣
朝代：宋

南土梅已黄，北人舟競發。
去意方若渴，望林殊未歇。
言歸向梁宋，獨歎滯楚越。
行聞拜卿屬，恩下蒼龍闕。
送王宗說寺丞歸南京
作者：梅堯臣
朝代：宋

晏歲欲飛雪，滿天含凍雲。
犯寒單騎速，獵吹紫裘薰。
庭鵲還先喜，池鴻去始聞。
公應問貧賤，善說莫如君。
送王察推縝之鄧州
作者：梅堯臣
朝代：宋

昔向南陽憶洛陽，秋橙初熟半林黄。
車過白水沙痕闊，鴈落鉗盧稻穟長。
廢壘漢碑金刻字，古原秦冢石爲羊。
太平羽檄何曾有，賓主相歡菊薦觴。
送王巖夫秘校通判滑州
作者：梅堯臣
朝代：宋

昔聞信都侯，嘗作畫舫齋。
空戶兩向闢，罇席長對排。
左顧樹若岸，右盼堵成崖。
既無風波虞，但與物景諧。
一從信都去，來者趣意乖。
屋室改庫廐，花木爲薪柴。
君當訪其蹟，更葺安舊牌。
記石儻尚在，塵土加洗揩。
然後釀井泉，吟醉前人偕。
寄言靈河守，高此別乘懷。
送王巡檢之定海
作者：梅堯臣
朝代：宋

休淬鸊鵜劍，休調鵲血弓。
平時自壯大，何所立戰功。
得兵不滿百，防寇滄海東。
駕船如飛鶻，出入巨浪中。
苟能勇於此，遇敵無廢忠。
送王待制知陝府
作者：梅堯臣
朝代：宋

東周尊夾輔，西漢重行春。
風化本從召，河山來自秦。
選良出舊詔，出守必名臣。
導從馳千騎，朱丹照兩輪。
宴杯深畏卯，湖水浄連申。
重見甘棠詠，爭傳樂府新。
送王微之學士知池州
作者：梅堯臣
朝代：宋

秋江渺然生寒潮，北風吹帆上青霄。
旗脚舒舒戰紅鬣，旗心閃閃交皂雕。
檣下健兒發金鐃，屋上鸞僮鳴紫簫。
岸傍舟人望且拜，溪口直入當高譙。
正聞鼓角波動摇，齊山舞翠挹岧嶢。
郭西猛虎夜莫入，太守號令如怒飈。
長戈樁爾喉，長刀斷爾腰。
牙兵將吏無敢囂，新威烈烈野火燒。
送王推官宰上洛先歸關中
作者：梅堯臣
朝代：宋

跨馬獨歸日，春風隨度關。
客裘將欲綻，社燕亦同還。
洛水源邊邑，秦人隠處山。
君家有鳬舄，切莫向雲間。
送王景彝學士使虜
作者：梅堯臣
朝代：宋

持節共知過碣石，銜蘆相背有飛鴻。
地寒狐腋著不暖，沙闊馬蹄行未窮。
隴上牛羊衝密霰，帳前徒御立酸風。
歸時莫問程多少，却到河湟杏萼紅。
送王景憲奉職
作者：梅堯臣
朝代：宋

清羸將家子，苦節自寒儒。
四壁我何有，一錢君亦無。
下灘船自急，聞雁日將晡。
行愛青山口，人煙事網罛。
送王樂道太丞應瀛州辟
作者：梅堯臣
朝代：宋

相如既擊劍，仲宣亦從軍。
二人當其時，皆以能賦聞。
韓公守武垣，犀兵若屯雲。
幄中欲寄畫，才智莫有君。
請之天子所，朝奏夕離羣。
爲沽斗酒飲，爲買赤鯉焚。
魚盡酒亦盡，醉起衣袂分。
送王正仲長官
作者：梅堯臣
朝代：宋

汴渠泝復沿，自可見遲速。
來時遲有糧，去恨速無穀。
有糧安計程，無穀不遑宿。
霜高萬物枯，源水縮溪谷。
黄流半泥沙，勢淺見蹙澳。
千里東歸船，何日下清瀆。
澹澹風雨寒，長汀嚎鴈鶩。
將投孤戍遠，四顧危檣獨。
强語慰妻孥，多虞頼僮僕。
到家秫已收，綴樹橘始熟。
折腰無慙陶，懷遺焉媿陸。
我方羨子行，送望不移目。
送王正卿寺丞赴睢陽幙
作者：梅堯臣
朝代：宋

廢囿孝王國，離宮天子都。
古今雖且異，文物未嘗無。
族有栽槐美，名從得桂殊。
應聞漢丞相，待士倒樽壺。
送王省副寶臣北使
作者：梅堯臣
朝代：宋

紫服黄金带，銀鞍翠錦韉。
犯寒辭漢省，持禮入胡天。
左袵通華語，名王接右賢。
舊山迴可記，碣石與燕然。
送王紫微北使
作者：梅堯臣
朝代：宋

天子命儒臣，遐方重專對。
持書下西閣，擁節來窮塞。
貂服紫蒙茸，虎旗光綵綷。
將迎走氈騎，衛從羅金鎧。
當宣漢恩德，便使胡欣戴。
幾日過陰山，南飛雁相背。
送王著作赴西京壽安
作者：梅堯臣
朝代：宋

去作西畿令，當趨大尹庭。
閒尋前代迹，浄掃古槐廳。
未慣餐周粟，還應憶楚萍。
但逢花木處，知我昔常經。
送王言秀才歸建昌
作者：梅堯臣
朝代：宋

來時槐開花，去日木隕葉。
作賦未得薦，著書已盈篋。
舊居近仙壇，獨往遇農饁。
莫問鳥爪人，欲取月桂捷。
送王道粹學士知亳州
作者：梅堯臣
朝代：宋

古者二千石，高車駕青驪。
車前陳曲蓋，車後建朱旗。
金鼓鳴兩旁，壺漿擁通逵。
所付重威惠，所仰撫惸嫠。
景亳實鉅屏，往俾國相之。
國相稱疾還，正值民阻饑。
朝廷急恤養，選守莫與宜。
君嘗典海陵，政績爲衆推。
今授輙辭命，大夫多飛綏。
屢上不得請，飭馭俄輕齎。
既體堯舜仁，又答稷禼知。
八月風漸高，木葉將披披。
郊原棗已剝，場圃黍可治。
必期寬賦斂，無乃息疲羸。
何當過苦縣，肯暇觀舊碑。
送王道粹郎中知華州
作者：梅堯臣
朝代：宋

往年入關中，道傍見太華。
始識仙掌大，頗似攬造化。
赤手無所爲，風雨漏指罅。
又觀蓮華峯，上有蓮開謝。
一朝秋色高，蓮葉或飄下。
今聞太守行，見隼畫車駕。
仙掌與蓮花，日久可以詫。
長安道上人，任見不須借。
况多耐老藥，民將待黄霸。
送王郎中知江陰
作者：梅堯臣
朝代：宋

持歸漢省青綾被，去看吳都白馬潮。
疊鼓渡江寒浪伏，鳴鐃入境野雲飄。
魚穿楊柳誇鮮膾，人采芙蓉學細腰。
家有二槐爲太守，弟兄誰似李文饒。
送王龍圖源叔之襄陽
作者：梅堯臣
朝代：宋

忽驚車騎臨，乃是荆州長。
登堂語出處，陳事猶夢想。
別逾二十年，相遇今始兩。
爵位異禮數，齒髮可下上。
但問我何有，而獨不愛曩。
敢告守拙愚，此道未嘗枉。
行當至峴山，羊公存廟像。
簫鼓有時奠，道德其可仰。
送瑞竹長老歸當塗因寄徐著作
作者：梅堯臣
朝代：宋

謝傅青山路，春來蔓草生。
樵蘇猶不入，瓶錫莫能行。
朝上野船去，宿逢溪雨鳴。
多應見康樂，曾重遠公名。
送甥蔡駰下第還廣平
作者：梅堯臣
朝代：宋

爾持金錯刀，不入鵝眼貫。
已遭俗棄擲，妄意堪憤惋。
他時有識別，終必爲寶玩。
懷之歸河朔，慎勿輙鎔鍛。
改作毛遂錐，穎脫奚足算。
送田遵古秀才
作者：梅堯臣
朝代：宋

蹊。
既見游子發，登舟傍寒溪。
沿江抵海澨，行陸至膠西。
入門喜在顔，上堂拜阿㜷。
四鄰持壺酒，雞蹠間豚蹄。
親戚慶問畢，詩書速整齊。
即有求賢詔，與子不久睽。
送畢甥之臨邛主簿雜言
作者：梅堯臣
朝代：宋

自我歷官三十年，有脚未曾行蜀川。
李白嘗言道之艱險，長嗟難劇上青天。
鳥悲猿嚎馬蹄脫，苔梯雨棧愁傾顛。
蒼崖下窺不見底，但聽雷聲輥石懸湍濺。
曉盤青泥上高煙，暮盤青泥到下泉。
劍閣如劍，巉然割腸刺恨今古連。
爾去三千九百里，巴山小馬烏布韉。
一婦一奚行李單，家具日貨能幾錢。
人皆畏避不敢往，此獨敢往何所便。
况是初宦無遠適，心意自許非由銓。
異乎哉，我今送爾徒哀憐。
送畢郎中提點淮南茶場
作者：梅堯臣
朝代：宋

汴中春絮亂，淮上鮆魚時。
順水疾奔馬，出都猶脫羈。
拜親將已近，食膾不言遲。
到日問茶事，徧山開幾旗。
送番禺杜桿主簿
作者：梅堯臣
朝代：宋

行識桄榔樹，初窺翡翠巢。
地蒸蠻雨接，山潤海雲交。
訟少通華語，蟲多入膳庖。
不須思朔雪，梅吐臘前梢。
送白珙秀才
作者：梅堯臣
朝代：宋

谿上桃花發，山前桂舸移。
水流過峽急，風逆出江遲。
南國魚蝦厭，東都夢寐思。
逢人若有問，不似在朝時。
送白秀才福州省親
作者：梅堯臣
朝代：宋

士憂行不脩，不憂祿不及。
之子久好學，何患名未立。
聖時開賢科，子獨不肯入。
固非遠仕進，服期難赴集。
南歸慰親顔，道路正暑濕。
悠悠幾千里，赤日薄行笠。
暫憩青林下，頼有寒泉汲。
漱齒去塵埃，土風須漸襲。
送白鷴與永叔依韻和公儀
作者：梅堯臣
朝代：宋

致鷴猶恐鷴饑渴，細織筠籠小瓦缸。
玉免精神憐已久，金鑾人物世無雙。
休爭白鶴臨清沼，且伴鳴雞向綠窗。
美羽奇毛有多少，爾身高穩勝他邦。
送知保定軍李太保
作者：梅堯臣
朝代：宋

山西世世李將軍，家聲前後多功勳。
今乘一障俯絕塞，莫以久和無陣雲。
菰蒲生塘長春綠，牛羊隔河歸暮雲。
簡易自能齊士卒，不嚴刁斗亦名聞。
送知和州杜駕部
作者：梅堯臣
朝代：宋

桐花欲開時，羣噣爭哺兒。
但求黄口飫，焉問丹穴饑。
常山有四鳥，將飛昔已悲。
中間忽殞逝，豈得安其枝。
一飲必屢顧，每啄必遲遲。
今朝竟矯翼，去向江之湄。
銜芹不自食，欲遺孤與雌。
此義實已重，莫爲梟所嗤。
世俗多嫌忌，我胡爲此詩。
此詩美孝悌，持贈杜挺之。
送石昌言學士
作者：梅堯臣
朝代：宋

混混拍堤瓜蔓水，軒軒銜尾挂檣船。
使君東下只朝夕，父老走迎無後先。
古堞秋耕拾銅鏃，長淮瀑雨入壕蓮。
鳴猿舞鶴仍持去，不憶承明夜直眠。
送石昌言舍人使匈奴
作者：梅堯臣
朝代：宋

燕然山北大單于，漢家皇帝與璽書。
持書大夫腰金魚，飛龍借馬出國都。
胡沙九月草已枯，草上霜花如五銖。
白裘貂帽著不暖，莽莽黄塵車欵欵。
野廬邊月出隴來，風靜天遥鴈聲短。
聞到罽庭尤若寒，譯言揉耳不譏彈。
公於是時已觀禮，踏雪再拜辭可汗。
送石昌言舍人還蜀拜掃
作者：梅堯臣
朝代：宋

紫微星宿何煌煌，掖垣華閣上相當。
舍人亦與泰階近，兩兩聯裾如雁行。
其間飛星入王壘，天子賜告歸故鄉。
錦韉金轡照棧去，文園渴令難可望。
楊雄位卑纔執戟，豈有爵祿多文章。
石公官顯職且貴，還家展墓酹椒漿。
太守趨塵里人避，岷山松柏風淒涼。
椎牛行酒與耆舊，耆舊醉歸呼此郎。
公置名分共其樂，敦厚世俗時陶唐。
郎呼只作曩日視，安知鏘玉侍明光。
歸來却向鳳池直，詔言一出稱廟堂。
廟堂蕭曹不草草，潤色鼓動辭琅琅。
鰲頭蓬萊便可到，蜀人更賀烹豬羊。
送祖印大師顯忠
作者：梅堯臣
朝代：宋

黄紙賜祖印，鑄名不鑄金。
力笑蘇季子，責望小人深。
渡江見海月，秋光上遥林。
團團冰玉盤，瑩然如禪心。
送祖擇之學士北使
作者：梅堯臣
朝代：宋

燕山常苦寒，漢使涉窮臘。
路長人馬愁，風急沙霰雜。
宿造氊廬開，行逢獵騎合。
獻鮮禿髮馳，問譯華言答。
每食冰生盤，欲飲酒凍榼。
見其酋長時，國禮何勤納。
中朝厚仁恩，四海望閶闔。
乃知日月光，照必蠻夷匝。
歸來易輕裘，賜對延英閤。
送祖擇之秘丞知海州
作者：梅堯臣
朝代：宋

驥有千里足，不使千里馳。
人有抱長才，亦復不得施。
去去作守長，政化尚可爲。
勿云海濱陋，豈無彼黔黎。
事舉訟必簡，安能忘酒巵。
水物錯在俎，鹹腥應自宜。
朐山日相對，亦莫厭其卑。
蒼翠入畫戟，濃淡若秀眉。
但向此中樂，用捨乃繫時。
送祖擇之赴陝府
作者：梅堯臣
朝代：宋

古來分陝重，猶有召公棠。
此樹且能久，後人宜不忘。
君從金馬去，郡在鐵牛旁。
山色臨關險，河聲出地長。
罇無空美酒，魚必薦嘉魴。
天子憂民切，行當務勸桑。
送秀州海鹽知縣李寺丞
作者：梅堯臣
朝代：宋

吳帆千里去，邑屋富魚鹽。
霜鶴亭臯唳，風烏海客占。
滄凉朝日近，紫翠晚山尖。
若過陸機宅，寒蕪應不嫌。
送端式歸漳州
作者：梅堯臣
朝代：宋

來居天王都，常夢苦竹溪。
乃識高僧趣，不爲利物迷。
海燕乘華屋，區區竟銜泥。
安知矯翼鷗，豈類斷尾雞。
性同而質殊，何必莊指齊。
送簽判張祕丞赴秀州
作者：梅堯臣
朝代：宋

江燕歸時君亦歸，燕巢未暖君還去。
去去溪邊楊柳多，正值清明欲飛絮。
競折贈行何所益，時當長養傷嘉樹。
不如舉酒對青山，酒罷移舟須薄暮。
嘉禾主人余久知，跡冗不擬强攀附。
儻或無忘問姓名，爲言懶拙皆如故。
送紅梅行之有詩和依其韻和
作者：梅堯臣
朝代：宋

綴綴紅梅肥似蠟，濛濛飛雨洒如脂。
吳郎齒軟食不得，翻憶張公大谷梨。
送羅職方知秀州
作者：梅堯臣
朝代：宋

陸雲嘗誇千里蒓，便輕羊酪同埃塵。
君今得郡正千里，已患無羊厭此珍。
乃知南北各所樂，乘舟不如乘馬惡。
水邊不見秦羅敷，縱有西施肌肉薄。
使君事事未稱意，綠水芙蓉定何若。
送胡公疎之金陵
作者：梅堯臣
朝代：宋

綠蒲作帆一百尺，波浪疾飛輕鳥翮。
瓜步山傍夜泊人，石頭城邊舊遊客。
月如冰輪出海來，江波千里無物隔。
自古有恨洗不盡，于今萬事何由白。
依稀可記鮑家詩，寂寞休尋江令宅。
楊花正飛鮆魚多，良膾舉酒謝河伯。
但令甘肥日飽腹，誰用麒麟刻青石。
去舸已快風亦便，寧同步兵哭車軛。
送胡武平
作者：梅堯臣
朝代：宋

來見江南昏，使君詠汀蘋。
再看蘋葉老，汀畔送歸人。
人歸多慕戀，遺惠在茲民。
始時繞郊郭，水不通蹄輪。
公來作新塘，直抵吳松垠。
新塘建輿梁，濟越脫輈仁。
言度新塘去，隨跡如魚鱗。
從今新塘樹，便與蔽芾均。
我雖備僚屬，筆舌敢妄陳。
因行錄所美，願與國風振。
送胡臣秀才
作者：梅堯臣
朝代：宋

汴水日夜淺，歸船不可留。
天高雲就嶺，地冷雁迴洲。
江館魚堪食，家林橘已收。
平生素業在，莫見里人羞。
送胡都官知潮州
作者：梅堯臣
朝代：宋

自昔揭陽郡，刺史惟韓侯。
韓侯初來時，問吏瀧水頭。
到官諭鱷魚，夜失風雨湫。
乃知抱正直，異類尚聽謀。
潮雖處南粵，禮義無遐陬。
勿言古殊今，唯在政教修。
適聞豫章士，勇往登犀舟。
不畏惡溪惡，疊鼓齊歌謳。
遠持天子命，水物當自囚。
更尋賢侯跡，書上揭陽樓。
送胥平叔太博通判湖州
作者：梅堯臣
朝代：宋

依依堤邊柳，泛泛水中舟。
舟行無遠近，柳影不隨流。
東風欲粉絮，相逐江上頭。
正見鮆魚來，貫條尾脩脩。
使斫橫刀膾，便銷千里愁。
檣端燕暫語，即飛入高樓。
樓上饒客飲，共候風色柔。
明朝同挂帆，直過南徐州。
吳地多平湖，纜柂明鏡秋。
芙蕖拂雨舷，女艇花底謳。
不羨乘五馬，却逢羅敷羞。
此官當此時，莫憶塵中游。
送胥平叔寺丞赴洛
作者：梅堯臣
朝代：宋

單車細馬出虎牢，春雲黕黕百舌嚎。
穀雨已近花欲盡，秉燭夜飲朝坐曹。
因君重思昔日歡，醉筆狂掃嵩丘高。
于今零落二十載，縱在各各歎二毛。
試採上陽何首烏，刮切仍致苦竹刀。
俗情相望亦異此，競欲折筍籠含桃。
送胥裴二子迴馬上作
作者：梅堯臣
朝代：宋

陰陰雪雲低，游子去將懶。
豈惟游子倦，疲馬行亦款。
送罷我獨還，迴看鴈爲伴。
念此日暮時，寂寞閉竹館。
送臧尉
作者：梅堯臣
朝代：宋

藹藹神僊尉，西風躍馬歸。
離羣賦黄鵠，拜慶著斑衣。
雨氣連關黑，槐花上路飛。
同爲洛陽客，今日故人稀。
送臨江胥令
作者：梅堯臣
朝代：宋

初從桃源還，却向竟陵去。
今作中州官，山水不曾飫。
且當傳竹枝，莫學乘籃轝。
雲木杜鵑時，千巖響行處。
送臨江軍監軍李太博
作者：梅堯臣
朝代：宋

三江卑溼地，北客宦游稀。
霧氣多成雨，雲蒸易損衣。
白醪燒甕美，黄雀下田肥。
未辨殊方語，山歌半是非。
送舍弟正臣赴都
作者：梅堯臣
朝代：宋

吳兒能刺舟，其駛劇飛鳥。
行行固莫留，望進前山小。
家貧吾不憂，身計爾自了。
何當還里門，拜慶期秋杪。
送良玉上人還崑山
作者：梅堯臣
朝代：宋

來衣茶色袍，歸變椹色服。
孤舟洞庭去，落日松江宿。
水煙晦琴徽，山月上巖屋。
野童遥相迎，風葉鳴橡槲。
送范景仁學士歸蜀焚黄
作者：梅堯臣
朝代：宋

蒼山過秦梁，山盡見川陸。
下馬古成都，訪壟得喬木。
掃籜開奠席，隕淚濕俎肉。
當時相如歸，徒自盛車轂。
不問有是爲，事乃今古獨。
還因問耆舊，亦莫遺隠卜。
荒祠古柏下，殘月杜鵑哭。
憑君約史筆，書作西來目。
送萬州武寧段尉
作者：梅堯臣
朝代：宋

相見三十載，喜君始成名。
新袍照江綠，白髮憎鑑明。
臨水必觀魚，獨傷魚命輕。
朝爲淵底游，暮爲釜中烹。
彼方路艱遠，其民亦天氓。
餒之則爲盜，非是惡厥生。
捕多勿夸能，能在不犯兵。
送萬殿丞虔州安遠軍
作者：梅堯臣
朝代：宋

新雷動江雨，百鳥響溪巖。
逆水送行客，順風催挂帆。
過山唯廟敬，團飯與烏銜。
太守雖憐舊，須妨有嫉讒。
送萬諤昌秀才
作者：梅堯臣
朝代：宋

志士不戀家，安能坐㕮咀。
儒冠難徒行，馬骨瘦可數。
後僕隔山陂，前林遇風雨。
寒村夜宿時，寂默誰對語。
送葉都官赴蜀州倅
作者：梅堯臣
朝代：宋

每有人之蜀，先憑問海棠。
徒知花底醉，不報樹頭芳。
上馬秋風急，登山古路長。
西南生片月，遥想見清光。
送葛都官南歸
作者：梅堯臣
朝代：宋

不羨新爲赤縣尹，惟羨暫向江南歸。
江南羃羃梅雨時，風帆差差並鳥飛。
罾竿夾岸長若桅，水籠畜魚鮮且肥。
家在千山古溪上，先應喜鵲噪門扉。
送董傳秀才之汝陰
作者：梅堯臣
朝代：宋

社燕已歸盡，秋鶑猶繞林。
久爲梁國客，不起灞陵心。
徒步赴朋館，遠遊無橐金。
江君丈人意，莫入楚鄉深。
送董察推赴江寧
作者：梅堯臣
朝代：宋

金陵從事去，不歎食無魚。
尺鯉日登俎，故鄉時得書。
衰荷摘短袂，秋蘚曳長裾。
若見府公問，年來懶更疎。
送董著作知北海縣
作者：梅堯臣
朝代：宋

君嘗佑王屬，議平天下刑。
出宰得古邑，農鋤多带經。
素琴伴飲酒，綠蘚生訟庭。
舉首望海雁，高懷在青冥。
送蒙寺丞赴郢州
作者：梅堯臣
朝代：宋

郢國當時唱，猶傳白雪真。
問今非昔日，和者幾何人。
客自射飛雁，漁能供躍鱗。
芳洲墮馬處，吾祖漢名臣。
送蔡侍禁赴長沙
作者：梅堯臣
朝代：宋

寒葉下瀟湘，之官逐雁行。
水經菱浦晚，船過橘洲香。
二女竹林外，三閭楓葉傍。
平時息戎律，物景助才章。
送蕭監丞濬宰臨邑
作者：梅堯臣
朝代：宋

羨君先拜邑，殘臘見登車。
遠驛寒雲重，長郊積雪餘。
行當勸民稼，始信带經鋤。
還到濟南日，應傳古尚書。
送蕭秘校
作者：梅堯臣
朝代：宋

比從江南來，又從江南去。
孤舟隨雁羣，晚泊定何處。
霜橙可爲齏，冰鱠思下筯。
此興吾不知，薄言聊所慕。
送薛公期比部歸絳州展墓
作者：梅堯臣
朝代：宋

風雨梨花殘，松柏墓門晚。
嗣子千里駒，羊腸九折坂。
春裘不畏寒，行路未爲遠。
舊來河內守，父老將衣挽。
送薛十水部通判并州
作者：梅堯臣
朝代：宋

并州自古近胡地，牛酒常行十萬兵。
少尹曾爲五府辟，將軍況有舊家聲。
桑麻故已知風俗，丘壠何須訪姓名。
聞說至今猶好馬，試求安穩衆中行。
送薛殿丞知達州
作者：梅堯臣
朝代：宋

遠郡古通川，雲煙秀重疊。
江從巴蜀來，山與岷峨接。
啼鳥異方音，青林四時葉。
使君當問俗，市賈皆紅頰。
送薛氏婦歸絳州
作者：梅堯臣
朝代：宋

在家勗爾勤，女功無不喜。
既嫁訓爾恭，恭己乃遠恥。
我家本素風，百事無有侈。
隨宜具奩箱，不陋復不鄙。
當須記母言，夜寐仍夙起。
慎勿窺窗戶，慎勿輒笑毀。
妄非勿較競，醜語勿辨理。
每順舅姑心，況逆舅姑耳。
爲婦若此能，乃是儒家子。
看爾十九年，門閫未嘗履。
一朝陟太行，悲傷黄河水。
車徒望何處，哭泣動鄰里。
生女不如男，天親反由彼。
送蘇公佐屯田知單州
作者：梅堯臣
朝代：宋

柏上有羣烏，一烏飛向東。
方棲城頭與人司吉凶。
八月禾已穫，九月黍已舂。
競持美酒相慶樂年豐。
借問何能爾，時平無困窮。
送蘇子美
作者：梅堯臣
朝代：宋

勇爲江海行，風波曾不懼。
但欲尋名山，扁舟無定處。
南有鵬若鴞，嶮有石若鋸。
毒草見人摇，短狐逢影怒。
不遐尚苦乖，更遠饒瘴霧。
東土乃濱海，蜃鼉仍可怖。
殻物怪瑣屑，蠃蜆固無數。
鹹腥損齒牙，日月復易飫。
二方既若此，往矣無久駐。
竟當西北來，醇酎炙肥羜。
夏不厭漿酪，冬不厭雉兔。
勿言專口腹，口腹人所務。
天台信奇偉，石橋非坦步。
廬岳趣最幽，饑腸看瀑布。
此致雖爲高，實亦難久慕。
君行聽我言，不聽到應悟。
送蟾上人遊南嶽
作者：梅堯臣
朝代：宋

葉下瀟湘闊，杯浮豈道遲。
賓鴻不到處，危彴獨行時。
翠嶺祝融宅，喬松虞舜祠。
雲霞遊徧日，振錫更何之。
送衛真宰晏寺丞罷長安
作者：梅堯臣
朝代：宋

捨琴辭苦縣，解劍入函關。
鵲報遠人至，馬衝春雨還。
荒榛郊北囿，葱翠國南山。
歸見蕭何政，條令舊鎬間。
送裴如晦宰吳江
作者：梅堯臣
朝代：宋

吳江田有粳，粳香舂作雪。
吳江下有鱸，鱸肥膾堪切。
炊粳調橙齏，飽食不爲餮。
月從洞庭來，光映寒湖凸。
長橋坐虹背，衣濕霜未結。
四顧無纖雲，魚跳明鏡裂。
誰能與子同，去若秋鷹掣。
送裴節推歸京
作者：梅堯臣
朝代：宋

遠水未生凍，輕舟歸大梁。
岸迴初向月，篙滑始霑霜。
清世豈淹俊，上公存薦章。
行應重對策，莫愧漢賢良。
送裴虞部知信州
作者：梅堯臣
朝代：宋

攢青歷歷正面山，刺史日坐雲屏間。
楚人竟掘水精璞，漢女買作月珮環。
時惟産寶不重穀，願當化俗無棄菅。
往辭丞相相有言，物景清絕何由攀。
送襄邑知縣杜君懿太博
作者：梅堯臣
朝代：宋

霜落水未落，令君將度河。
農耕休叱耒，女織罷鳴梭。
赤幘驅亭長，丹砂挈印窠。
無慙浚儀政，才比陸雲多。
送襄陵李令彥輔
作者：梅堯臣
朝代：宋

公相爲近親，翰林爲故人。
親舊各貴顯，青袍未離身。
六十去作令，豈慕要路津。
又思漢東歸，便置漉酒巾。
深希陶淵明，澹然意已真。
食棗齒宜黄，晉俗誠自淳。
尚不顧隋珠，安肯與此鄰。
送君識君心，掃跡向世塵。
送覺上人歸湖州
作者：梅堯臣
朝代：宋

古寺一盂飯，弊衣三歲塵。
相應維帝祝，子已得袍新。
范叔復何望，原生甘自貧。
歸看五湖上，終有泛舟人。
送許州知錄王殿丞
作者：梅堯臣
朝代：宋

霜花如鵠毛，萬里點枯槁。
曉入蓬池道，寒侵蘇合袍。
重來社櫟長，舊寄里門高。
去事黄丞相，無辭執板勞。
送許璋監簿歸泰州
作者：梅堯臣
朝代：宋

木枯鳥不巢，泉涸魚不游。
我非魚鳥情，貧縛路阻脩。
高陽有令子，嗣世學已優。
前日來京城，問恤忍涕流。
今失王府薦，命奇言非讎。
家聲喜未墜，辭我還海陬。
爲酌一壺酒，敘懷心如抽。
子之伯父歿，遣奠固莫由。
豈欲寡恩義，力薄難置郵。
因寄緣睫淚，洒向君衣裘。
送許當職方通判泉州
作者：梅堯臣
朝代：宋

乳烏不遠飛，乳獸不遠遊。
異類尚有戀，人獨安所求。
許侯恰爲郡，乃甘貳一州。
得以奉雙親，時物供膳羞。
竹箭水順疾，紅旗插歸舟。
歸舟莫苦急，睢陽多舊儔。
丞相正喜士，樽酒應爲留。
清源六千里，到日魚蟹秋。
送詹彥迪秘校之越
作者：梅堯臣
朝代：宋

夙懷山水心，夢寐向東越。
聞爲會稽行，獨此羨明發。
渡江信春潮，泊館食野蕨。
平時異梁鴻，但泛鏡湖月。
送謝寺丞新賜及第赴扶溝宰
作者：梅堯臣
朝代：宋

世所重登科，如君特才選。
麗賦驚宗工，妙譽動京輦。
行鷁路非遐，雙旗風欲展。
聊閱民版餘，應不負墳典。
送謝寺丞知餘姚
作者：梅堯臣
朝代：宋

姚江千里海汐應，山井亦與江潮通。
秋來魚蟹不知數，日日舉案將無窮。
高堂有親甘可養，下舍有弟樂可同。
縣民舊喜諸郎政，芻力莫媿今爲翁。
送謝師厚太博通判汾州
作者：梅堯臣
朝代：宋

頻官吳越館粳稻，況住南陽多水田。
北登太行入汾曲，正穫𥝧䅉秋風前。
晉人朴厚自寡訟，軟炊玉粒河鱗鮮。
君方少壯齒頰健，甘美不負經腹便。
有意南飛寄我信，滿川鳴雁下連連。
送謝師厚歸南陽
作者：梅堯臣
朝代：宋

竹館蔭以風，灑水坐猶熱。
念子遠歸時，焦煙起車轍。
落日原上微，鳥棲人欲別。
我心明月在，相照異盈缺。
送謝師直南陽上墳
作者：梅堯臣
朝代：宋

躍馬清明前，行將拜孤壠。
松吹送悲聲，緣纓淚如湧。
三歲宰南方，奠斝阻親捧。
山下獨徘徊，雨來雲蓊蓊。
送謝師直秘丞通判莫州兼寄張和叔
作者：梅堯臣
朝代：宋

河湟宿兵地，勁勇天下聞。
侵疆古甚熾，薄伐詩所云。
往今勢且異，利害理頗分。
遠以塘設險，遂輕甲屯雲。
昔傳嘗膽國，能破怒蛙軍。
越雖隔大江，吳遭若枯焚。
實由持阻懈，抉目悲伍員。
夫子負美才，議論高不羣。
況有令兄弟，今亦貳河汾。
助守戒不虞，慎勿倚和獯。
張侯爲刺史，大族獨此君。
法明而不苛，可共飾以文。
送謝舍人奉使北朝
作者：梅堯臣
朝代：宋

漢使下西清，胡人擁道迎。
寒笳隨宿堡，衛甲出孤城。
犯雪貂裘重，衝風錦綬輕。
山川辭國遠，車騎踏沙行。
授館氊爲幄，供庖酪和羹。
戎王拜天賜，虜帥伏名卿。
紫塞千烽靜，黄雲萬里平。
甘泉歸奏日，重見鳳池榮。
送謝著作歸陳州
作者：梅堯臣
朝代：宋

騏驥泥中行，偶蹶未千里。
終當至高衢，尚苦泥行恥。
今歸雨濛濛，嘶鳴欲何止。
乃念彼名駒，近在清川涘。
他日見騰驤，駑櫪此垂耳。
送貢仲章之燕
作者：梅堯臣
朝代：宋

天啟文明泰運興，漢庭來召魯諸生。
我嬰世網空投老，君向容臺早著名。
水闊風高鵬翼健，沙乾雲暖馬蹄輕。
歸來衣錦看他日，何用樽前唱渭城。
送賢良田太丞通判江寧
作者：梅堯臣
朝代：宋

世爲燕趙客，慷慨有奇才。
對策漢庭後，拜官江國來。
舟從瓜步去，潮自蔣山回。
心寄城頭月，相隨上古臺。
送趙仲寶永興乾耀提舉捉賊
作者：梅堯臣
朝代：宋

知君少以勇，曾向蕭關戰。
橫刀突虜圍，奪馬傷胡箭。
當時獨免歸，猛毅邊人羨。
今來提漢卒，寇盜清秦縣。
未足賀功名，功名它日見。
送趙升卿之韶幕
作者：梅堯臣
朝代：宋

舟車歷盡險，風物乃還君。
俎肉應多味，虞韶不復聞。
林鳴異音鳥，山冒欲晴雲。
若弔張丞相，空祠舊近墳。
送趙子淵知潁州
作者：梅堯臣
朝代：宋

舊穀不棲畝，新春原鹿饑。
野荒多寇奪，詔發撫疲羸。
驛騎東風急，菑田小雨遲。
應同漢太守，膏澤亦能隨。
送趙虞部士宏知蜀州
作者：梅堯臣
朝代：宋

春風跨臘至，雪作蝴蝶飛。
偏知蜀太守，撩亂撲行衣。
何當海棠下，歌管紅袖圍。
一飲一斗酒，决訟如發機。
洛陽花自好，聽從杜鵑啼。
送趙諫議知徐州
作者：梅堯臣
朝代：宋

鹿車幾兩馬幾匹，軫建朱幡騎彀弓。
雨過短亭雲斷續，鶑啼高柳路西東。
呂梁水注千尋險，大澤龍歸萬古空。
莫問前朝張僕射，毬場細草綠蒙蒙。
送辛都官知鄂州
作者：梅堯臣
朝代：宋

衣上大梁雪，門前武昌車。
使君行有期，將逢鳥隼旟。
車動自轣轆，旟輕自舒舒。
去都越千里，城在江上居。
黄鶴有高樓，樓頭挂蟾蜍。
下見鸚鵡洲，葭茁可以菹。
爲弔禰處士，沉蹤異三閭。
憶昔我仲父，五馬立躊躇。
願君訪舊跡，因報八行書。
送逐客王勝之不及遂至屠兒原
作者：梅堯臣
朝代：宋

犯霜出國門，送客客已去。
猶意行未遠，策馬過寒戍。
川長不見人，沙沒前崗路。
始聞雲木深，忽逢朱亥墓。
金鎚一報恩，義烈垂竹素。
何須文學爲，寄語長沙傅。
送通判太博
作者：梅堯臣
朝代：宋

相見不在久，見久未必親。
無爲歲月淺，豈不膠漆均。
猶嗟欲別日，事疊如排鱗。
安得獨携酒，遠送秋水濱。
送通判黄國博入浙
作者：梅堯臣
朝代：宋

西風半空鳴且號，吳天點破吳鴻高。
東溪車馬走送客，白露衰蘭輕若毛。
客當西歸乃東去爲何，欲及八月十五夜觀洪濤。
洗蕩生前邑邑不平氣，付與滄海之水隨滔滔。
却來廣陵願相見，拍手大笑傾新醪。
一飲一石無一錢，莫管寒近脫弊袍。
脫袍準酒不惜醉，天意未必凍我曹。
送通州通判刁國博
作者：梅堯臣
朝代：宋

古郡見郎山，海雲遮一半。
陽烏出滄波，光彩臨硯桉。
小吏抱牘來，磨墨爲點竄。
豈以島嶼人，百事皆漫漫。
朝廷通守任，不使守專斷。
是恐繆其才，民勞乃生亂。
辛勤雖然多，魚蟹莫知筭。
夜月上蓬瀛，偷閒舉杯看。
因行計較足，少別休興歎。
送達觀禪師歸隠靜寺古律二首·其一
作者：梅堯臣
朝代：宋

初逢洛陽陌，再見南徐州。
所歷幾何時，倏去二十秋。
今復振霜屨，還山遠莫留。
我詠阮公詩，物靡必沈浮。
誰云西海魚，夜飛東海頭。
世人嗟識昧，豈是滯林丘。
送達觀禪師歸隠靜寺古律二首·其二
作者：梅堯臣
朝代：宋

栗林霜下熟，歸摘禦窮冬。
带月涉溪水，過山聞寺鐘。
未嫌雲衲溼，已喜野人逢。
且莫似杯渡，滄波無去蹤。
送邵不疑謫邵武
作者：梅堯臣
朝代：宋

不嗟遷謫遠，所惜去非遲。
國法何嘗重，君恩亦已慈。
飛鴻因雨急，寒葉未霜危。
江上多新釀，青帘亞竹籬。
送邵夢得永康軍判官
作者：梅堯臣
朝代：宋

言籬洛陽日，正值春風前。
伊水矯白鷺，蜀山鳴杜鵑。
輕袍游宦去，匹馬度關年。
若過君平肆，窮通可問焉。
送邵戶曹隨侍之長沙
作者：梅堯臣
朝代：宋

青袍會稽掾，采服湘江行。
水館魚方美，犀舟枕自清。
鷓鴣啼欲雨，螮蝀見還晴。
風土雖卑溼，醇醪可養生。
送邵裔長洲主簿
作者：梅堯臣
朝代：宋

姑蘇城頭烏哺時，長洲草綠春袍歸。
魯桑葉小蠶出遲，吳田水暖牛耕肥。
里胥爭迎懸寮喜，入門先自易綵衣。
拜親然後及王事，簿書豈得長相鞿。
送邵郎中知潭州
作者：梅堯臣
朝代：宋

張鐃疊吹洞庭外，緣虎带刀蠻帥迎。
且諭漢家綏撫厚，莫言湘守事權輕。
木奴洲近霜包熟，斑竹林昏野鳥鳴。
賈誼宅邊寒井在，暫留千騎漱餘清。
送郭功甫還青山
作者：梅堯臣
朝代：宋

來何遲遲去何勇，羸馬寒僮肩竦竦。
昨日棄爲梅福官，扁舟早勝大夫種。
負經不厭關山遥，訪我猶將歲月恐。
得言會意若秋鷹，反翅歸飛輕飽氄。
明朝到家年始開，椒花壽酒期親捧。
何當交臂須强行，莫作區區事丘壠。
送鄒秀才游浙
作者：梅堯臣
朝代：宋

鞍傍带劍魚皮鞘，馬後携童越葛衫。
度水緣山君底急，區區爲答古千巖。
送鄞宰王殿丞
作者：梅堯臣
朝代：宋

君行問埼鮚，殊物可講解。
一寸明月腹，中有小碧蟹。
生意各臑臑，黔角容夬夬。
願言寬賦刑，越俗久疲憊。
送鄧生
作者：梅堯臣
朝代：宋

哀哀彼鄧子，扶柩歸長沙。
朝暮哭失聲，驚聒牆上鴉。
飛去復飛還，相與棲水涯。
卜葬不當緩，早晚能到家。
送鄭太保瀛州都監
作者：梅堯臣
朝代：宋

秋氣入關河，匈奴久已和。
琱弓聊可試，寶劍不須磨。
草木將摇落，牛羊自寢訛。
能知塞垣景，持以贈吾歌。
送錢駕部知邛州
作者：梅堯臣
朝代：宋

細雨梅初熟，輕寒麥已秋。
路危趨劍道，夢穩過刀州。
秦栗非吳食，巴粳類越疇。
當壚無復舊，試似長卿求。
送長陵清辨師歸寧
作者：梅堯臣
朝代：宋

山房古柏暗，近在漢陵邊。
天供不爲樂，母心常所懸。
朝途髮根冷，暮野鳥行先。
子道豈殊衆，誰云絕世緣。
送門人歐陽秀才游江西
作者：梅堯臣
朝代：宋

客心如萌芽，忽與春風動。
又隨落花飛，去作西江夢。
我家無梧桐，安可久留鳳。
鳳巢在桂林，烏哺不得共。
無忘桂枝榮，舉酒一以送。
送閔郎中知池州
作者：梅堯臣
朝代：宋

一送池陽守，頗懷當日遊。
青山臨岸盡，翠水入江流。
楚舊茅爲貢，燕來雁報秋。
牧之登覽處，故事待君修。
送閬州駐泊荆供奉
作者：梅堯臣
朝代：宋

青天不可上，蜀道未嘗行。
每說褒斜險，唯聞猿鳥聲。
去爲千里客，自握一方兵。
所重恩威立，無將遠戍輕。
送閭丘殿丞
作者：梅堯臣
朝代：宋

每有西歸客，誰無滿袖詩。
都忘將別意，競媚向官資。
憑在屋頭月，照君牆上旗。
不同山一定，更遠更相隨。
送閻中孚郎中知磁州
作者：梅堯臣
朝代：宋

簫管梁王臺，風雪邯鄲道。
君行守趙城，我向夷門老。
持麾邦寄重，歌褲民欣早。
重岡古獵場，驚兔離衰草。
送閻仲孚郎中南游山水
作者：梅堯臣
朝代：宋

蜀山難於上青天，聞之李白爲舊傳。
蜀客往返曾又然，奇峯又與三峽連。
巫陽神女暮爲雨，飛入楚臺王夢旃。
相如楊雄不道此，宋玉景差其賦偏。
西州才子邯鄲守，懷章往代尚踰年。
家住岷峨多北宦，乘閑因借下江船。
未浮洞庭沅湘去，還探禹穴希馬遷。
春申樓觀已不見，子胥怒濤猶滿川。
錢塘太守同鄉里，一見君來顔已喜。
甘饌香脆與君游，詩貯篋囊携不起。
浣沙溪頭西子家，自尋錦石菖蒲花。
掃歸成都與士誇，君平曾已悟星槎。
送闞令之潭州寧鄉
作者：梅堯臣
朝代：宋

秋風逆水急，挂席飛鳥輕。
三江去雖遠，一日行幾程。
朝辭洞庭岸，暮抵巴陵城。
長沙古建國，地狹賦薄征。
邑宰愛民者，選薦豈非精。
既曰處民上，固當知民情。
民居篁竹間，山獠相雜并。
教道苟未至，毫髮心起爭。
太剛易斷折，太柔難搘撐。
貴在得中道，於焉無近名。
聞多不祥鳥，似鴞何足驚。
遠方此爲常，慎勿心屏營。
賈誼度湘水，爲文弔屈平。
因君寄杯酒，爲我酹賈生。
送陝西提刑陸介夫學士
作者：梅堯臣
朝代：宋

輕車馳入關，秋色秦山厚。
太華如相欣，高峯招以手。
千古此路中，豈不名宦有。
何日歷隴城，舊羌迎馬首。
銅盤薦酥酪，皮服行牛酒。
邊風與邊月，冷落諳應久。
送陝西都運彭待制
作者：梅堯臣
朝代：宋

塞下兵難去，關中粟未多。
君心同漢帝，糧道得蕭何。
函谷馬蹄入，渭橋車轍過。
地形終險固，山色舊嵯峨。
不媿先賢傳，重聽得寶歌。
歸來奏天子，安穩看鳴珂。
送陳仲容寺丞知冤句
作者：梅堯臣
朝代：宋

憶昨宿蘭省，每倦喜君談。
月色夜正寒，舉盃無再三。
既出罕相遇，必謂跨歸驂。
忽來冒炎暑，別我爲子男。
冤句隸濟陰，桑柘宜農蠶。
應如襲祖德，遺道使之慙。
初聞不擇邑，公秫豈所貪。
但能亦種柳，五株垂毿毿。
板輿與東征，足以奉旨甘。
送陳太祝歸河陽
作者：梅堯臣
朝代：宋

羸馬度關去，夜向河橋歸。
水風來何急，吹裂游子衣。
到家莫久留，速書赴禮闈。
大對必有藴，時哉無闊稀。
送陳殿丞知韶州
作者：梅堯臣
朝代：宋

韶州使君行，請問韶石名。
傳聞古帝舜，石上奏九成。
鳳皇爲之下，朱鳥不復鳴。
舊祠亡玉琯，四序安得平。
至今南方熱，臘月裘服輕。
事外共廢酒，曲江風物清。
送陳賢良忠正軍簽判
作者：梅堯臣
朝代：宋

書對三千字，恩科第一人。
鯤魚飛北海，龍劍躍平津。
直悟聰文主，深論險尅臣。
已能明世弊，枉作幕中賓。
送陳郎中知和州
作者：梅堯臣
朝代：宋

藹藹尚書郎，出爲二千石。
伯父歷將相，兄弟皆烜赫。
前罷永嘉守，民俗遮阡陌。
獨將海松歸，夸與都下客。
今去烏江邊，寂寞空舊跡。
當求虞姬草，無風舞隨拍。
城頭可曠望，千里波月白。
俱助使君歡，平時遺吏責。
送陶太博通判廣信軍
作者：梅堯臣
朝代：宋

平時易水頭，不復起邊愁。
壯士去來久，寒波空自流。
臨塘移鷺羽，隔戍見氈裘。
半似江南美，軍和勝宴游。
送陸介夫學士通判秦州
作者：梅堯臣
朝代：宋

從來戎馬地，饗士日椎牛。
介胄奉儒服，詩書參將謀。
隴雲連塞起，渭水入關流。
豈似瀛洲下，窮年事校讎。
送陸子履學士通判宿州
作者：梅堯臣
朝代：宋

雷雨初過草木新，汴堤楊柳綠陰勻。
已看畫舸逐流水，不惜長條折與人。
淮境秋傳蟹螯美，郡齋凉愛蟻醅醇。
睢南莫久留才子，宣室歸來問鬼神。
送雪竇長老曇穎
作者：梅堯臣
朝代：宋

朝從雪竇請，暮卷雲衲輕。
莫問居士病，自從他方行。
吳霜點髭根，海烏隨衆迎。
安隠彼道場，萬事都忘情。
送雷太簡知虢州
作者：梅堯臣
朝代：宋

牛車讀古書，少作游秦客。
一朝起爲郎，華省何赫赫。
若有南山雲，時時生枕席。
雲潤不益老，呼吸乘間隙。
抱痾初駭聞，既愈頼藥石。
遂請虢太守，虢事簡且適。
况有三堂存，韓詩猶可覿。
永歌復飲酒，東平希阮籍。
送韓仲文奉使
作者：梅堯臣
朝代：宋

往使匈奴國，持節豈辭遥。
朔北正苦寒，風汝與雪飄。
燕山何處是，漢銘應已銷。
前車渡冰河，後騎鳴金鑣。
行行至穹廬，尊我不敢囂。
玉爵親獻酬，名裘進狐貂。
禮成復命日，菀抑舒楊條。
送韓仲文知許州
作者：梅堯臣
朝代：宋

孰不爲太守，所榮歸故鄉。
僚官詫舊識，邸吏窺新章。
前去別馬上，今仰立道傍。
野老拜車塵，里人持壺漿。
至家塤篪美，謁壠雲日光。
盛事難盡書，且舉國門觴。
送韓八太祝歸京師求醫
作者：梅堯臣
朝代：宋

少年絜而腴，茸茸頷有鬚。
冒熱跨馬去，去去天王都。
借問去何謂，就醫將疾驅。
客曰實誑我，健壯其非夫。
敢告固不紿，但怪所見愚。
瘠者未必病，病者未必癯。
天馬不著肉，日走萬里途。
山熊豈無膏，養體唯恐痡。
滯結在於內，安得形肌膚。
厥貌雖美好，厥疢勿須臾。
療之欲其漸，熾之非愛軀。
此行不飲別，安得持酒壺。
送韓六玉汝宰錢塘
作者：梅堯臣
朝代：宋

頃尋高士廬，正值浸湖雪。
雪中千萬峯，參差縣前列。
僧居或隠見，岸樹隨曲折。
驚鳬如避人，遠向寒煙滅。
潛希爲子男，儻得遂疎拙。
今逾二十年，志願徒切切。
方聞落君手，與我曾未別。
景多詩莫窮，歸載壓車轍。
送韓奉禮
作者：梅堯臣
朝代：宋

將欲侍親去，獨要予贈言。
世風還自有，文體不須論。
稍愛春波急，微生野岸根。
舟行寧覺遠，幾日到都門。
送韓子文寺丞通判瀛州
作者：梅堯臣
朝代：宋

常聞河間守，介直天下無。
選才才且殊，鐵網收珊瑚。
珊瑚得亦難，鐵網取亦劬。
况茲戎馬郊，爲貳維多謨。
新春度滹沲，冰上少馳驅。
送韓子華十月拜掃
作者：梅堯臣
朝代：宋

白露已變霜，孝心竟悲惻。
薦衣如念存，拜壠不遑息。
带劍蓬池外，兼程困馬力。
禮畢便當還，於誠乃爲得。
送韓子華歸許昌
作者：梅堯臣
朝代：宋

不值風雨暴，杏過梨已開。
社後清明前，燕與人歸來。
湖中水方漫，誰共泛其隈。
儻有問顦顇，顦顇未忘杯。
送韓持國
作者：梅堯臣
朝代：宋

曰予非才敏，乃與世寡游。
三四洛陽友，過半已成丘。
晚節五六人，文行皆潔修。
韓氏棣萼盛，於我爲薰蕕。
君比衆最篤，我唱君非酬。
昔我竹軒下，破窗風颼飀。
君時不厭過，逍遥談未休。
頗爲俗士憎，恬不防吝尤。
邇來我還都，君亦辭舊州。
舊州君所隠，安得此久留。
雪晴命駕歸，使我生悲愁。
誰見潩水上，定更不驚鷗。
送韓持正寺丞知餘姚
作者：梅堯臣
朝代：宋

君家二仲父，連爲吳越宰。
錢唐與蕭山，治跡應無改。
魚蝦莫厭腥，網罟從人采。
天晴姚江深，縣鼓朝翻海。
送韓文饒寺丞宰蕭山
作者：梅堯臣
朝代：宋

吳會未探穴，廣陵先看潮。
橫江百馬怒，卷海萬鼙囂。
舟楫凌湍發，魚龍接浪跳。
薄言增勇氣，少當舉山瓢。
送韓文饒贊善宰河南
作者：梅堯臣
朝代：宋

退之曾作河南宰，韓氏于今又見君。
縣政從來人有望，家聲不墜世多文。
後池分洛貯藍水，高檻看嵩迷嶺雲。
主簿堂前七葉樹，手栽應莫已刳焚。
送韓欽聖學士京西提刑
作者：梅堯臣
朝代：宋

王朝慎常刑，恐民陷非辟。
分命遣使車，謬枉得舉摘。
兼之勸農桑，欲野無曠隙。
韓侯夙所志，功利豈止百。
茫茫唐鄧間，荒土無牛跡。
邵閼廢未久，柘陽仍舊白。
二地儻復營，萬世不可易。
昔在漢家時，近親多占籍。
苟或非膏腴，當應徒畿赤。
每念輒歎嗟，未能俾盡畫。
天將富斯民，事與願不隔。
其易謂何如，拾芥由琥珀。
我今送韓侯，書以贈無責。
送韓玉汝太傅知洋州三首·其一
作者：梅堯臣
朝代：宋

函關見殘雪，襃谷聞春禽。
禽響通朱輪，馬嘶入青林。
花明亂石路，雲抱寒泉岑。
天外漢江來，城下漁網沉。
庖供縮項鯿，坐使宮娥斟。
農桑不須教，古俗自通今。
送韓玉汝太傅知洋州三首·其三
作者：梅堯臣
朝代：宋

春風東來幾萬里，相送入關如有情。
灞陵原邊柳條暗，咸陽橋畔桃花明。
自古恨別此兩處，十千美酒瑠璃傾。
日落未落車馬動，子規滴血壯士驚。
行哉使君負膽氣，蜀道雖險心常輕。
是時門前大桐樹，爛漫紫萼啼流鶑。
弟兄同懷不可見，應亦夢覺嗟遠程。
太白山前一尺雨，桑下問蠶田問耕。
郡城夜開百姓喜，喜從迢遞壺漿迎。
送韓玉汝太傅知洋州三首·其二
作者：梅堯臣
朝代：宋

渭入秦宮古，襃分蜀道難。
泉聲春雨後，月色曉程寒。
蠶浴桑芽短，禽啼杏萼丹。
從來稱召杜，民俗在君安。
送韓簽判玉汝還南京
作者：梅堯臣
朝代：宋

天子甘泉祀，歡聲浹九圍。
綠章馳騎入，朱服佩魚歸。
賦雪上賓席，買鬟更舞衣。
清池無限雁，莫道信音稀。
送顧中舍赴德順軍
作者：梅堯臣
朝代：宋

聞從壠坻去，壠坻多羌兵。
明月共臨峽，風泉如哀箏。
志士莫憶家，將軍亦儒生。
送餘干李少府
作者：梅堯臣
朝代：宋

作尉古來清，況於干越城。
舟中雨新足，溪上水初生。
蒼獺出還沒，素鷗飛且鳴。
休將五色棒，欲取洛陽名。
送馬仲途司諫使北
作者：梅堯臣
朝代：宋

每逆龍鱗司諫諍，又持旄節使陰山。
貂裘不見風霜勁，雁磧遥知道路艱。
冰膾芥齏非楚味，玉苕蘭茁說燕顔。
單于不敢輕中國，名馬新調爲送還。
送馬少卿知襄州
作者：梅堯臣
朝代：宋

荆州太守隨車雨，昨夜雲從峴首生。
候吏莫辭弓箙重，春泥初著馬蹄輕。
朝穿錦石江灘潤，暮入煙堤竹屋鳴。
却嘆當年杜元凱，沉碑空愛異時名。
送馬廷評之餘姚
作者：梅堯臣
朝代：宋

越鄉知勝楚，君去莫辭遥。
曉日魚蝦市，新霜橘柚橋。
河流通海道，山井應江潮。
近邑逢鷗鳥，先應避畫橈。
送馬廷評知康州
作者：梅堯臣
朝代：宋

南去晉康郡，風帆幾千里。
辭家上洞庭，落葉過湘水。
瀧吏迎使君，壺漿出蠻壘。
問俗言未通，觀風想先喜。
曾非異方趣，頗與華人擬。
期子寄梅花，無由問行李。
送馬行之都官
作者：梅堯臣
朝代：宋

昭亭山下送君時，不畏西行劍棧危。
笮馬跨來身更健，吳船乘去計非遲。
錢塘湖上尋雲屋，巾子峯前種槿籬。
此趣已高天下士，不須功業似鴟夷。
送魯玉太博挽詞三首·其一
作者：梅堯臣
朝代：宋

射策志何遠，闔棺人共疑。
奠觴朋友去，泣血母兄悲。
霧氣窗間盡，車聲戶外知。
玉樓成作記，此語可能欺。
送魯玉太博挽詞三首·其三
作者：梅堯臣
朝代：宋

試問於天下，誰從百歲心。
短長從所盡，禍福乃相尋。
只以名賓實，那論古至今。
未能忘物境，空復歎人琴。
送魯玉太博挽詞三首·其二
作者：梅堯臣
朝代：宋

自昔稱王謝，於今亦盛門。
尚看珠樹秀，應見玉麟存。
書史辛勤學，文章苦死論。
都然莫施設，恨向九原吞。
送鮑都官錢塘通判
作者：梅堯臣
朝代：宋

文鰩游西海，夕飛向吳洲。
朱鼈生明月，淵潛未可求。
由來有變化，何能計沉浮。
君子蹈出處，誰能等隅陬。
臨水賦二者，相送無離憂。
送鮮于秘丞通判黔州
作者：梅堯臣
朝代：宋

壺頭山下俗，巴婦曲中聽。
汲井熬鹽白，燒田種穀青。
巖風來虎嘯，江雨過龍腥。
事簡能談者，楊雄所草經。
送鹽官劉少府古賢
作者：梅堯臣
朝代：宋

我祖南昌尉，時危棄去仙。
劉郎從宦日，天子治平年。
燥茗山中火，熬波海上煙。
吳民不爲盜，唯此撓君權。
送黄國博知撫州
作者：梅堯臣
朝代：宋

逆水乘風上，蒲帆滿挂檣。
日行知幾里，江渺不分疆。
宿浦隨潮入，逢人問路長。
臨川十萬戶，勸勞執壺漿。
送黄殿丞通判潤州
作者：梅堯臣
朝代：宋

前年江州飛火龍，樓殿化盡山將鎔。
今聞榱棟復華壯，大閣渠渠出波上。
南徐別乘簡且閑，下馬岸傍呼畫舫。
永日江風不畏人，檝師猱獰欺白浪。
衣上京塵莫厭多，斗擻中流雲在望。
送黄生
作者：梅堯臣
朝代：宋

我本東西南北人，窮途不復淚霑巾。
亦知車馬有行色，爲見長沮與問津。
途中寄上尚書晏相公二十韻
作者：梅堯臣
朝代：宋

驚飇入林鴉亂飛，舞空落葉相追隨。
秋權摧物不見跡，但使萬古生愁悲。
登山臨水昔感別，身作旅人安得宜。
單舟匹婦更無婢，朝餐每愧婦親炊。
平生獨以文字樂，曾未敢恥貧賤爲。
官雖寸進實過分，名姓已被賢者知。
疏愚生不謁豪貴，守此退縮行將衰。
潁州相公秉道德，一見不以論高卑。
久調元化費精力，猶且未倦刪書詩。
唐之文章剔蕪穢，纖悉寧有差毫釐。
謂其躭學可與語，便語淵奧袪佹疑。
浮言近意不歷口，直欲海窟拏蛟螭。
再拜膝前荷勤誨，垂橐稇載歸忘饑。
解艇水驛無幾舍，新詩又遣牙兵持。
上言行李覽物景，聊可與婦陳酒巵。
下言狂斐頗及古，陶韋比格吾不私。
相公貴且事翰墨，我輩豈得專遊嬉。
今將蒿芹薦俎豆，定亦不以微薄遺。
嘗令有詠無巨細，當因川陸舟車貽。
日對順流思疾置，老魚姦怯潛鱗鬐。
通判桃花廳
作者：梅堯臣
朝代：宋

種桃西庭下，有意延東風。
東風與雨至，染出枝上紅。
花底有小鳥，其字曰桃蟲。
既於桃得名，爲桃言女工。
翦羅作舞衣，奉君歡莫窮。
舉杯無愧者，避世武陵翁。
通判遺新柳
作者：梅堯臣
朝代：宋

園柳發新荑，官居雪尚壅。
君喜持報春，衰意非舊勇。
芳菲即可插，余髮慙種種。
逢曾子固
作者：梅堯臣
朝代：宋

前出秦淮來，船尾偶攙燕。
遽傳曾子固，願欲一相見。
順風吹長帆，舉手但慕羨。
楊子東園頭，下馬情眷眷。
昔始知子文，今始識子面。
吐辭亦何嚴，白晝忽飛霰。
我病不飲酒，烹茶又非善。
冷坐對寒流，蕭然未知倦。
逢牧
作者：梅堯臣
朝代：宋

國馬一何多，來牧郊甸初。
大羣幾百雜，小羣數十驅。
或聚如鬭蟻，或散如驚烏。
或踐麥無根，或齧樹無膚。
牧卒殊不顧，抱鞭入民墟。
欲酒與之飲，欲食與之餔。
日暮卒醉飽，枕鞭當路隅。
茫茫非其土，誰念有官租。
逢王公慥太博
作者：梅堯臣
朝代：宋

駑馬不惜蹄，出門莫畏泥。
泥中逢故友，十載相乖睽。
但怪蒼鬢色，斑斑俯鐵驪。
少立不及語，交策或東西。
向晚我還舟，君來訪長堤。
對論出處跡，存沒生悲啼。
勿言少壯日，志意吐虹霓。
而今七不堪，懶又甚於嵇。
逢羊
作者：梅堯臣
朝代：宋

牧人垂長髯，驅羊從北道。
老羝壓大羣，毛比長髯好。
暮歸同一欄，朝出不擇草。
既肥當用烹，從羝羝獨保。
狡誘以全軀，角尾徒爲老。
逢謝師直
作者：梅堯臣
朝代：宋

昔歲南陽道中別，今向華亭水上逢。
把酒語君悲且喜，流光冉冉去無蹤。
逢雷太簡殿丞
作者：梅堯臣
朝代：宋

長安初見君，君頷微有鬚。
後於河內逢，秀峻美髯胡。
又會在桐鄉，談時多孟盧。
寧書得天然，鐘王不能奴。
荏苒三十載，邂逅遇京都。
朝接北扉飯，暮應西垣呼。
坐中如夢寐，相語故人無。
昔由處士召，胸懷開廟謨。
今看髭已白，議論恥非夫。
拜章陳時事，皆與相意符。
其識固不淺，其用當亦殊。
人多惜老大，我復歎羈孤。
終朝重相笑，爲君傾酒壺。
遇畫工來嵩
作者：梅堯臣
朝代：宋

朝來又入楊州郭，千萬中人識者誰。
唯有來嵩曾畫我，依稀見似昔年時。
遊園晚歸馬上希深命賦
作者：梅堯臣
朝代：宋

興盡夕陽天，言歸躍杏韉。
新陰六街樹，遠目萬家煙。
歌咽樓千尺，吟餘月一弦。
花間有遊妓，醉去墮金鈿。
遊水簾巖
作者：梅堯臣
朝代：宋

春山時獨往，榛穢旋芟斸。
飛泉蔽幽巖，杳藹疏朝旭。
光垂白龍髯，鳴漱寒潭玉。
半壁生晝寒，陰草潤秋綠。
穿藤出溪口，流沫縈山足。
莫遣吏人來，方歌白雲曲。
遊響山
作者：梅堯臣
朝代：宋

久憶門前勝，聊乘逸興遊。
寒篙進溪曲，古木暗城頭。
鳥過空潭響，船隨碧瀨流。
梅花三疊罷，煙火起滄洲。
遊龍門自潛溪過寶應精舍
作者：梅堯臣
朝代：宋

遥愛夏景佳，行行清興屬。
安知轉迴溪，始覺來平谷。
古殿藏竹間，香菴遍巖曲。
雲霞弄霽暉，草樹含新綠。
時鳥自綿蠻，山花競紛縟。
莫言歸路賒，明月還相續。
運使劉察院因按歷歸西京拜省
作者：梅堯臣
朝代：宋

在昔志四海，所遇非一途。
朝以言悟主，夕即被金朱。
于茲亦未幾，用直升雲衢。
臺分東西屬，御史從子除。
天馬日千里，豈並局促駒。
朔北遏亂萌，褒嘉賜璽書。
乃衣漢使繡，威譽傾國都。
借問世上榮，萬國與此殊。
明朝歸洛陽，聊且餞高車。
亭堠况非遠，春郊無疾驅。
過塗荆二山遇暗石
作者：梅堯臣
朝代：宋

淮流兩山間，勢束秋漲急。
聚石如伏兵，斂斂波下立。
輕舟不可防，而况昧所習。
暗值柂已毀，後者戒前及。
同發去漸遥，更愁寒灘澀。
過小石潭
作者：梅堯臣
朝代：宋

樹老石連潭，潭深煙翠入。
羣魚石下游，獨鳥潭上立。
泉暖草長綠，山高風自急。
徘徊興不窮，苔屐雲霑濕。
過山陽水陸院智洪上人房
作者：梅堯臣
朝代：宋

十載七來此，每嗟多異今。
池灰休辨劫，川月解明心。
遺墨悲蘇倩，高情想遁林。
能閑常似舊，翹立水邊禽。
過揚州參政宋諫議遺白鵝
作者：梅堯臣
朝代：宋

曾遊鳳池上，曾食鳳池萍。
乞與江湖去，將期養素翎。
不同王逸少，辛苦寫黄庭。
過永慶院
作者：梅堯臣
朝代：宋

荒凉舊蘭若，古屋兩三重。
庭下已無柏，澗邊唯有松。
石堦生薜荔，香座缺芙蓉。
化俗似禪衲，破來縫不縫。
過淮
作者：梅堯臣
朝代：宋

侍親數數來浮汴，護櫬迢迢復渡淮。
旨蓄曾無御寒具，細君唯有隠居釵。
月銜遠入魚銜浪，潮退長汀蚌閣崖。
素服華顛色相似，青銅不忍見形骸。
過白水
作者：梅堯臣
朝代：宋

下馬獨懷古，翛然臨渡風。
真人去來久，流水自無窮。
雨闊沙痕漲，灣平野色通。
曾興漢家業，今與百川同。
過穎橋懷永叔
作者：梅堯臣
朝代：宋

昔送之官東郡時，夜闌對酒風揭屋。
君今淮海予再過，古驛依依老槐綠。
過茱萸堰
作者：梅堯臣
朝代：宋

茱萸堰在吳牛死，茱萸堰廢吳牛閑。
吳牛閑，東南百貨來如山。
過華亭
作者：梅堯臣
朝代：宋

晴雲嘷鶴幾千隻，隔水野梅三四株。
欲問陸機當日宅，而今何處不荒蕪。
過褐山磯值風
作者：梅堯臣
朝代：宋

山口風偏急，磯頭水似煎。
喧聲殊倦聽，逆上正難牽。
暗石誰愁礙，長途未擬前。
江心看白浪，卷起大於船。
過開封古城
作者：梅堯臣
朝代：宋

荒城臨殘日，雞犬三四家。
豈復古阡陌，但問新桑麻。
頹垣下多穴，所窟狐與蛇。
漢兵墮銅鏃，青血爲土花。
過雁洲
作者：梅堯臣
朝代：宋

船從雁洲北去，雁背春風亦歸。
但見平沙綠水，䕡蒿荻笋方肥。
過青陽驛使風
作者：梅堯臣
朝代：宋

天應憐逆旅，乞與順風初。
不假卒添力，任從帆自疎。
燕攙舟尾健，鷁漱水花餘。
會與王都近，何須問疾徐。
過鳴雁城
作者：梅堯臣
朝代：宋

九月過鳴雁，斜陽上廢臺。
兵車千載會，桑柘萬疇開。
代謝隨秋草，英靈化死灰。
我來空詠古，寒鳥有餘哀。
道中謝晏相公寄酒
作者：梅堯臣
朝代：宋

赬泥墨印幾壺醁，將慰窮途阮步兵。
一夜臨流對明月，舉杯愁聽雁來聲。
道傍虎跡行
作者：梅堯臣
朝代：宋

朝履猛虎跡，暮宿猛虎林。
猛虎終夜嘯，陰風生遠岑。
我懷何所畏，所畏在官箴。
傷哉此遺體，冒險輕百金。
道損司門前日過訪別且云計程二月到郡正看暗惡海棠頗見太守風味因爲詩以送行
作者：梅堯臣
朝代：宋

蜀州海棠勝兩川，使君欲賞意已猛。
春露洗開千萬株，燕脂點素攢細梗。
朝看不足暮秉燭，何暇更尋桃與杏。
青泥劍棧將度時，跨馬莫辭霜氣冷。
道次靈井
作者：梅堯臣
朝代：宋

井面水不動，傍分龍鱗激。
泉氣時生漚，上湧光的皪。
深苔翠堪染，石底清可覿。
旱歲或來祠，彈絃屬靈覡。
達觀禪師曇穎住隠靜蘭若或言自此獼猴散走不來穎嘗哂曰吾知是山枇杷爲多始至也未實故其去將實也必羣集後果然穎惡乎俗之好異恐傳以爲人惑欲予詠而播之
作者：梅堯臣
朝代：宋

隠靜山中寺，獼猴往往過。
導師歸以去，盧橘熟還多。
禪地寧求悕，居人切莫訛。
未嘗嫌此物，任挂古松柯。
遲月
作者：梅堯臣
朝代：宋

遲月月已上，清光在高木。
未能照我庭，團團隔東屋。
遲雪
作者：梅堯臣
朝代：宋

風嚎大澤晚，雲覆女牆低。
驚霰夜將集，廣庭朝復迷。
鶑鳴寒蔽日，鴈泊凍生谿。
會待飄花密，開軒意外題。
避爲師依韻答李獻甫
作者：梅堯臣
朝代：宋

蛟龍養鬐鬛，當在浩浩潯。
虎豹養文采，當在巍巍岑。
我無太山高，我無滄海深。
斗水與堆阜，恐未慰此心。
邃隠堂
作者：梅堯臣
朝代：宋

大梁車馬地，塵土飛百尺。
賢愚走其間，朝暮不見迹。
北望天波門，垣垣宗室宅。
宗室令王孫，愛書輕玉帛。
華宇何深沈，但聞列圖籍。
曲房有窈窕，空自事眉額。
體胖生粹和，安在處巖石。
古來爲善樂，豈以歌鐘適。
還吳長文舍人詩卷
作者：梅堯臣
朝代：宋

松液化茯苓，又因爲琥珀。
遇物必得形，毛髮曾不隔。
君子亦豹變，其文蔚可覿。
今者逢吳侯，滿腹貯經籍。
噴吐五色霓，自堪垂典冊。
詩教始二南，皆著賢聖跡。
後世竟翦裁，破碎隨刀尺。
我輩强追倣，畫龍成蜥蜴。
有唐文最盛，韓伏甫與白。
甫白無不包，甄陶咸所索。
侯初守二郡，山水多助益。
升高觴嘉賓，賦筆速鷹翮。
葺書成大軸，許我觀琮璧。
真物固易辨，恨無百金易。
借從懷袖歸，誦玩廢朝夕。
譬如遊國都，惝怳失阡陌。
苦吟三十年，所獲唯巾幗。
豈比夸受降，甲齊熊耳積。
重見元和風，珠玉敵海舶。
自慙寒餓爲，何張空避席。
還文雅師書帙
作者：梅堯臣
朝代：宋

編絕不加新，于今十二春。
綠窗重展目，靜几勿生塵。
豈愛吾廬日，終將道者親。
莫嫌同刺字，漫滅看難真。
還柳瑾秘丞詩編
作者：梅堯臣
朝代：宋

吾友蘇子美，聞昔許君詩。
子美今下世，令人重嗟咨。
當其不得志，泥水蟠蛟螭。
未激西海流，安可氣吐霓。
吳洲逢朱鼈，腹有百碧遺。
他時使我觀，我觀顔忸怩。
便欲焚筆硯，奈何難爭馳。
邵伯堰下王君玉餞王仲儀赴渭州經略席上命賦
作者：梅堯臣
朝代：宋

未破河西寇，朝廷尚有憂。
淮南命儒帥，塞上足封侯。
莫擐黄金甲，須存百勝謀。
昔嘗經黠虜，今去正防秋。
邵考功遺鮆魚及鮆醤
作者：梅堯臣
朝代：宋

已見楊花撲撲飛，鮆魚江上正鮮肥。
早知甘美勝羊酪，錯把蒓羹定是非。
邵郎中姑蘇園亭
作者：梅堯臣
朝代：宋

公愛樂天池上篇，買池十畝皆種蓮。
薄城萬竿竹㛹娟，藤纜繫橋青板船。
折腰大菱不直錢，鵁鶄鸂鶒沙際眠。
水從太湖根底穿，月出洞庭山上圓。
公歸與客相留連，秋風鶴唳春杜鵑。
班鱸斫膾紅縷鮮，紫豉煑蒓香味全。
我思白傅在三川，吳船雖有吳饌偏。
當時九老各華顛，裴令來過吟復聯。
至今怪石存舊鎸，七葉樹蔭黄金田。
羨公有子勝昔賢，高門通車千萬年。
郟城道中
作者：梅堯臣
朝代：宋

行行溪水邊，鏡碧不可唾。
安知有沫流，草木多偃卧。
潭鳥瞥復沒，灘沙浄如簸。
不獨荆州民，居險頸癭大。
郡閣閱書投壺和呈相國晏公
作者：梅堯臣
朝代：宋

較量人世無窮樂，羅列平生未見書。
聊奉投壺祭征虜，休言繫劍馬相如。
畫樓晚去聞寒角，縹帙看來落蠹魚。
日獲誨言皆舊學，不慚貧賤带經鋤。
郭之美忽過云往河北謁歐陽永叔沈子山
作者：梅堯臣
朝代：宋

春風無行迹，似與草木期。
高低新萌芽，閉戶我未知。
忽聞人扣門，手把蟠桃枝。
問我此蟠桃，緣何結子遲。
但笑不復答，問者當自推。
振衣向河朔，河朔人偉奇。
以茲不答意，遲子北歸時。
郭園梅花
作者：梅堯臣
朝代：宋

未逢柳條青，獨見梅蕊好。
猶怯春風寒，不比江南早。
清香拂酒杯，素色欺蓬葆。
佳人金縷衣，唱徹嗟身老。
鄭州王密諫漱玉齋
作者：梅堯臣
朝代：宋

渠渠梁照日，泯泯水分京。
激作飛巖勢，流爲雜珮聲。
圖書無近蹟，草樹有冬榮。
景落人間處，漂花出古城。
鄭戭及第東歸後赴洋州幕
作者：梅堯臣
朝代：宋

却生方得桂，王粲始從戎。
一舸辭吳會，單車入漢中。
亂山雲木古，側徑野泉通。
欲識風煙美，心知故國同。
鄴中行
作者：梅堯臣
朝代：宋

武帝初起銅雀臺，丕又建閣延七子。
日日臺上羣烏饑，峨峨七子宴且喜。
是時閣嚴人不通，雖有層梯誰可履。
公幹才俊或欺事，平視美人曾不起。
五官褊急猶且容，意使忿怒如有鬼。
自茲不得爲故人，輸作左校濱於死。
其餘數子安可存，紛然射去如流矢。
鳥烏聲樂臺轉高，各自畢逋誇疐尾。
而今撫卷跡已陳，唯有漳河舊流水。
酌別謝通微判官兼懷歐陽永叔
作者：梅堯臣
朝代：宋

識君童稚時，而今君齒壯。
不見二十年，顔貌已非向。
親戚多零落，欲語還悲愴。
更問平生交，久從滁水上。
君又滁水歸，寄音傾桂釀。
儻復二十年，吾焉保無恙。
酒病自責呈馬施二公
作者：梅堯臣
朝代：宋

李白死宣城，杜甫死耒陽。
二子以酒敗，千古留文章。
我無文章留，何可事杯觴。
況承先子戒，宜不著口嘗。
昔聞有田竇，以此相滅亡。
禮飲不在多，歡飲不在荒。
二公方逢時，安得入醉鄉。
酬楊愈太丞之壽州見別
作者：梅堯臣
朝代：宋

疇昔西州謝法曹，聲名籍甚我徒勞。
升沉一府已荒冢，憔悴兩人猶二毛。
眼見榮華能幾日，心知富貴只秋毫。
淮南魚美香粳滑，飽去清吟豈不高。
醉中和王平甫
作者：梅堯臣
朝代：宋

王瓜未赤方牽蔓，李子纔青已近樽。
我最年高雜年少，風流還有杜陵孫。
醉中留別永叔子履
作者：梅堯臣
朝代：宋

新霜未落汴水淺，輕舸惟恐東下遲。
遶城假得老病馬，一步一跛令人疲。
到君官舍欲取別，君惜我去頻增嘻。
便步髯奴呼子履，又令開席羅酒巵。
逡巡陳子果亦至，共坐小室聊伸眉。
烹雞庖兔下筯美，盤實飣餖栗與梨。
蕭蕭細雨作寒色，厭厭盡醉安可辭。
門前有客莫許報，我方劇飲冠幘欹。
文章或論到淵奧，輕重曾不遺毫釐。
間以辨謔每絕倒，豈顧明日無晨炊。
六街禁夜猶未去，童僕竊訝吾儕癡。
談兵究弊又何益，萬口不謂儒者知。
酒酣耳熱試發泄，二子尚乃驚我爲。
露才揚己古來惡，卷舌噤口南方馳。
江湖秋老鱖鱸熟，歸奉甘旨誠其宜。
但願音塵寄鳥翼，慎勿却效兒女悲。
醉和范景仁賦子華東軒樹次其韻
作者：梅堯臣
朝代：宋

樹影落東牆，影微人已醉。
休看枝上綠，但對眉間翠。
采石懷古
作者：梅堯臣
朝代：宋

青峯來合沓，勢壓大江雄。
舟渡神兵後，城荒王氣空。
山根魚浪白，巖壁石蘿紅。
弄月人何在，孤墳細草中。
釋悶
作者：梅堯臣
朝代：宋

燕丹未歸馬未角，卞子抱玉無兩脚。
孤城食盡兵未却，度笮中懷挂一索。
我輩於此酒宜酌，百歲千秋奈何樂。
釋滯
作者：梅堯臣
朝代：宋

帝在蒼梧妃泣竹，蘇武餐毛海西曲。
窮山遠道車折軸，深井渴汲綆不續。
我輩於此酒正綠，貴無奈何歡且足。
重答和永叔
作者：梅堯臣
朝代：宋

我家唯有一團月，挂在颼颼草屋東。
玉兔已爲公取玩，更休窺望桂叢中。
重送
作者：梅堯臣
朝代：宋

得朋如得寶，何恨相知晚。
舊友貴來疎，嗟君行復遠。
秋城隔寒水，驛路入蒼巘。
古情深不深，所祝加餐飯。
重送周都官
作者：梅堯臣
朝代：宋

水上朱樓畫角鳴，濛濛雨裏榜舟輕。
未逢甫里先生謁，多見吳興太守迎。
荷葉半黄蓮子老，霜苞微綠橘林明。
十年不到風煙改，君去將詩與晝評。
重送宋中道
作者：梅堯臣
朝代：宋

隴草陳根發，山櫻宿霧蒸。
將過周故宅，先下漢諸陵。
栢道春經雨，官溝暗溜冰。
蒓羹休定價，羊酪易爲勝。
重送曾子固
作者：梅堯臣
朝代：宋

楚澤多年一卧龍，新春雷雨起鱗蹤。
誰知天上爭騰躍，偶落池中雜噞喁。
且自摧藏隨浪去，何當駕馭使雲從。
劉累只說古來有，暫屈泥蟠莫便慵。
重送李逢原歸蘇州
作者：梅堯臣
朝代：宋

吳客歸從楚，霜華著馬蹄。
倦童持弊橐，呼艇過寒谿。
索寞區中飯，依稀日午雞。
張儀猶舌在，不必愧於妻。
重送楊明叔
作者：梅堯臣
朝代：宋

君將會稽去，舊蹟可以嬉。
予因狀其美，贈子臨路岐。
子不以爲樂，但願有以規。
噫吾豈無說，畏子未及裨。
既求不語子，吾曷忍子欺。
前年子渡淮，夜泊洪澤湄。
有鬼稱使者，來告風波期。
子時再拜謝，乃被鄰船嗤。
逡巡鬼復至，復附船家兒。
怒彼慢嗤士，明當使驚危。
船兒傍舷迴，走若一足夔。
翌日各解舟，出浦風動旗。
子獨乘安流，彼受橫浪吹。
此事非子傳，焉得他人知。
昨逢令弟藴，備述果不疑。
越俗素重鬼，慎勿啟其私。
子口有仁義，子腹有書詩。
子嘗談王道，怪語固未宜。
近聞蘇才翁，問子辟者誰。
得非外戚侯，子怒已豎眉。
今我儻得罪，甘與蘇同之。
重送祖擇之北使
作者：梅堯臣
朝代：宋

文章世德已能傳，得桂高枝二十年。
持節欲同蘇武勁，下帷曾似董君賢。
衣裘袵領無嫌左，飲食盃盂暫厭羶。
一過范陽應感槩，歸來圖畫彼山川。
重送袁世弼
作者：梅堯臣
朝代：宋

臨川內史謝康樂，貝葉翻經有故臺。
春草生塘猶夢句，秋蕖出水似君才。
驐雞肥脆聊供膳，篘酒甘濃可薦杯。
亦說右軍遺跡在，墨池科斗喜風雷。
重過南園
作者：梅堯臣
朝代：宋

誰作此園爲宴喜，而今樂事已難并。
佳人去後門長鏁，蔓草離離上古城。
重過瓜步山
作者：梅堯臣
朝代：宋

魏武敗忘歸，孤軍處山頂。
雖鄰江上浦，鑿巖山巔井。
豈是欲勞兵，防患在萌穎。
我昔常登臨，徘徊愛晴景。
片雨西北來，風雷變俄頃。
疾行下危磴，屨脫不及整。
霑濡入舟中，幼子喜抱頸。
問我適何之，衣濕不太冷。
昨暮泊其陽，月黑夜正永。
雁從沙際鳴，旅枕自耿耿。
平明夾櫓去，廟樹聳寒嶺。
舉首生白雲，飄摇水中影。
重）賦白兔
作者：梅堯臣
朝代：宋

毛氏穎出中山中，衣白兔褐求文公。
文公嘗爲穎作傳，使穎名字存無窮。
徧走五嶽都不逢，乃至瑯琊聞醉翁。
醉翁傳是昌黎之後身，文章節行一以同。
滁人喜其就籠紲，遂與提携來自東。
見公於鉅鼇之峯，正草命令辭如虹。
筆禿願脫冠以從，赤身謝德歸蒿蓬。
野望
作者：梅堯臣
朝代：宋

新晴宜野望，最愛是山前。
遠近花兼竹，高低水拍田。
呼名鳥無數，問姓客多年。
此地春耕晚，吳牛樹底眠。
野田行
作者：梅堯臣
朝代：宋

輕雷長陂水，農事乃及辰。
茅旌送山鬼，瓦鼓迎田神。
青臯暗藏雉，萬木欣已春。
桑間偶耕者，誰復來問津。
野鴿
作者：梅堯臣
朝代：宋

孤來有野鴿，觜眼肖春鳩。
饑腸欲得食，立我南屋頭。
我見如不見，夜去向何求。
一日偶出羣，盤空恣嬉游。
誰借風鈴響，朝夕聲不休。
饑色猶未改，翻翅如我仇。
炳哉有靈鳳，天抑爲爾儔。
翕翼處其間，顧我獨遲留。
鳳至吾道行，鳳去吾道休。
鴿乎何所爲，勿污吾鐺甌。
金山寺
作者：梅堯臣
朝代：宋

吳客獨來後，楚橈歸夕曛。
山形無地接，寺界與波分。
巢鶻寧窺物，馴鷗自作羣。
老僧忘歲月，石上看江雲。
金山芷芝二僧携茗見訪
作者：梅堯臣
朝代：宋

一遊江山上，日日吟不足。
雙錫忽來過，衣霜带初旭。
況能持茗具，向此烹新綠。
中𤃩水若飴，北焙花如粟。
還將塵慮滌，自愧冠纓束。
何以報勤勤，馳奴扣雲谷。
金明池遊
作者：梅堯臣
朝代：宋

三月天池上，都人袨服多。
水明摇碧玉，岸響集靈鼉。
畫舸龍延尾，長橋霓飲波。
苑光花粲粲，女齒笑瑳瑳。
行袂相朋接，遊肩與賤摩。
津樓金間采，幄殿錦文窠。
挈榼車傍綴，歸郎馬上歌。
川魚應望幸，幾日翠華過。
金陵
作者：梅堯臣
朝代：宋

始發碧江口，曠然諧遠心。
風清舟在鑑，日落水浮金。
瓜步逢潮信，臺城過雁音。
故鄉何處是，雲外即喬林。
金陵三首·其一
作者：梅堯臣
朝代：宋

恃險不能久，六朝今已亡。
山形象龍虎，宮地牧牛羊。
江上鷗無數，城中草自長。
臨流邀月飲，莫挂一毫芒。
金陵三首·其三
作者：梅堯臣
朝代：宋

每入秦淮口，風波更不憂。
重看後庭樹，還起舊時愁。
故老都無有，遺蹤莫可求。
何人能識意，白鷺在寒洲。
金陵三首·其二
作者：梅堯臣
朝代：宋

金陵逢曉雪，撩亂逗雲來。
已失烏衣巷，還成白玉臺。
山盤猶隠見，江轉似昭回。
一聽高樓笛，依稀認落梅。
金陵懷古
作者：梅堯臣
朝代：宋

秦莫恃棧閣，吳莫恃壍江。
不能恃以德，二國竟亦降。
邇來屢興廢，由險輕萬邦。
誰知荒凉城，空存如刳腔。
我今經其下，弔古語愧哤。
嗟哉石頭潮，助怒常舂撞。
金陵有美堂
作者：梅堯臣
朝代：宋

李白愛山如洛陽，三盃爲歌愁日長。
廢基臺殿不可識，玉燕舊棲王謝堂。
公來碧瓦起棟宇，羅列圖畫牙作牀。
池頭古月城下江，照見萬里冰雪光。
江流不盡月不死，寒浪素影東西翔。
願公樂此殊未央，慎勿區區思故鄉。
金陵與張十二傳師賞心亭飲
作者：梅堯臣
朝代：宋

但嗟識君遲，不恨春風惡。
風惡舟未前，置酒共談謔。
漁歌還浦頭，斜日下洲角。
明朝渡江去，相望便成昨。
金霞閣
作者：梅堯臣
朝代：宋

登臨無盡興，清燕日徘徊。
霞影緣觚落，嵐光入牖來。
離宮分碧瓦，太液俯青槐。
好待邀明月，瑶琴爲一開。
釣蟹
作者：梅堯臣
朝代：宋

老蟹飽經霜，紫螯青石殻。
肥大窟深淵，曷虞遭食沫。
香餌與長絲，下沉寧自覺。
未免利者求，潛潭不爲邈。
銅坑
作者：梅堯臣
朝代：宋

碧礦不出土，青山鑿不休。
青山鑿不休，坐令鬼神愁。
銅雀硯
作者：梅堯臣
朝代：宋

歌舞人已死，臺殿棟已傾。
舊基生黑棘，古瓦埋深耕。
玉質先骨朽，松棟爲埃輕。
築緊風雨剝，埏和鉛膏精。
不作鴛鴦飛，乃有科斗情。
磨失沙礫粗，扣知金石聲。
初求畎畝下，遂厠几席清。
入用固爲貴，論古莫與并。
端溪割紫雲，空負世上名。
韓著毛穎傳，何獨稱陶泓。
儻以較歲年，泓當視如兄。
錢君倚學士日本刀
作者：梅堯臣
朝代：宋

日本大刀色青熒，魚皮帖欛沙點星。
東胡腰鞘過滄海，舶帆落越棲灣汀。
賣珠入市盡明月，解絛換酒琉璃缾。
當壚重貨不重寶，滿貫穿銅去求好。
會稽上吏新得名，始將傳玩恨不早。
歸來天祿示朋游，光芒曾射扶桑島。
坐中燭明魑魅遯，呂虔不見王祥老。
古者文事必武備，今人褒衣何足道。
干將太阿世上無，拂拭共觀休懊惱。
錢志道推官遺紗帽
作者：梅堯臣
朝代：宋

遠贈烏紗帽，能無白也詩。
山花不更插，野客莫驚窺。
錦竹
作者：梅堯臣
朝代：宋

雖作湘竹紋，還非楚筠質。
化龍徒有期，待鳳曾無實。
本與凡草俱，偶親君子室。
鐵獺
作者：梅堯臣
朝代：宋

朝乘鐵獺上青山，最滑春苔亂石間。
出入白雲勝蠟屐，玉驄雖貴未應閑。
長歌行
作者：梅堯臣
朝代：宋

世人何惡死，死必勝於生。
勞勞塵土中，役役歲月更。
大寒求以𣋉，大暑求以清。
維餒求以饁，維渴求以觥。
其少慾所惑，其老病所嬰。
富貴拘法律，貧賤畏笞榜。
生既若此苦，死當一切平。
釋子外形骸，道士完髓精。
二皆趨死途，足以見其情。
遺形得極樂，昇僊上玉京。
是乃等爲死，安有蛻骨輕。
日中不見影，陽魂與鬼并。
莊周謂之息，漏泄理甚明。
仲尼曰焉知，不使人道傾。
此論吾得之，曷要世間行。
長蘆江口
作者：梅堯臣
朝代：宋

風駕晚潮急，浪頭相趁過。
水歸瓜步小，船下秣陵多。
鷗舞不停翅，燕飛輕帖波。
今來學楚客，薄暮愛漁歌。
開封古城阻淺聞永叔喪女
作者：梅堯臣
朝代：宋

去年我喪子與妻，君聞我悲嘗俛眉。
今年我聞君喪女，野岸孤坐還增思。
思君平昔憐此女，戲弄膝下無不宜。
昨來稍長應慧黠，想能學母粉黛施。
幾多恩愛付涕淚，灑作秋雨隨風吹。
風吹北來霑我袂，哀樂相恤唯己知。
自古壽夭不可詰，天高杳杳誰主之。
以道爲任自可遣，目前况有寧馨兒。
閏三月八日淮上遇風杜挺之先至洪澤遣人來迎
作者：梅堯臣
朝代：宋

曉出淮口時，夜來風已止。
半路逢怒號，客心愁欲死。
忠信雖可仗，魚鼈將異此。
但慕前行舟，漸入孤汊裏。
猶能有餘力，遣助良可喜。
閏正月二日夜張氏納婦
作者：梅堯臣
朝代：宋

婚姻貴及時，周有摽梅詩。
雪後花爭發，人歸室且宜。
坐中傳漏鼓，戶外轉星旗。
環佩遥聞出，當脩廟見儀。
閑居
作者：梅堯臣
朝代：宋

讀易忘饑倦，東窗盡日開。
庭花昏自斂，野蝶晝還來。
謾數過籬笋，遥窺隔葉梅。
唯愁車馬入，門外起塵埃。
閒詠寄呈次道
作者：梅堯臣
朝代：宋

我閒日貧縛，子閒數疾纏。
閒固不可常，吾觀與子然。
吾與子嗜學，豈獨閒窮年。
安安者誰歟，分亦似所偏。
閔冢
作者：梅堯臣
朝代：宋

盜發廣陵冢，及扉開石樞。
中環走徹道，高闊可通車。
五尺銅鑄人，執兵冠服朱。
壁石刻位號，列侍幽宮隅。
殿將將軍屬，侍郎常侍俱。
啟棺見其尸，鬢斑顔未渝。
白璧十雙藉，雲母一尺鋪。
黄金塞耳鼻，千歲不腐枯。
生爲貴與富，死與人未殊。
後世逢暴禍，雖久將焉如。
堯舜及周孔，豈不固形軀。
閔尚衣盜褲
作者：梅堯臣
朝代：宋

昔聞廉叔度，能使民多褲。
多褲非或貪，持新不忘故。
嗟嗟亦王官，奚自門閥汙。
中府中紋綾，袖之呼馬去。
左右即其私，邀索乃就捕。
三公出死狗，訓導能有素。
今同竊鈇者，見爾皆此趣。
閤門水
作者：梅堯臣
朝代：宋

宮井固非一，獨傳甘與清。
釀成光祿酒，調作太宮羹。
上舍鋹缾貯，齋廬玉茗烹。
相如方病渴，空聽轆轤聲。
閨思
作者：梅堯臣
朝代：宋

望日赤如橘，游梁音信稀。
愁心常似醉，春絮等閑飛。
江鮆看將爛，芹牙吐尚微。
何時憑燕子，寄取錦書歸。
阻淺挺之平甫來飲
作者：梅堯臣
朝代：宋

泛淮忌水大，我行浩以漫。
泝汴忌水淺，我行幾以乾。
偶與困滯并，將獨爲此難。
窮堤有來客，芬芳可與言。
共休綠榆陰，置酒聊慰安。
主人雖倉卒，猶得具甘酸。
酸漬楚梅青，甘摘夏櫻丹。
引觴吞日光，耳熱不復歎。
俛仰已陳迹，未可忘茲歡。
誰思費生術，幻惑寧盤桓。
阻風
作者：梅堯臣
朝代：宋

老漁吹浪不肯休，一夜南風打籬響。
灘下輕舟未可行，山脚盤渦似車輞。
阻風宿大信口
作者：梅堯臣
朝代：宋

東梁如印蠶，西梁如游魚。
二山夾大江，早暮潮吸噓。
解舟辭姑熟，速欲還吾廬。
風逆未可前，泊浦近煙墟。
波中事網罟，乘月多夜挐。
冰灘聚鳴雁，霜葭正疎疎。
是時昴畢中，曠渺天地虛。
靜坐人已眠，我慮久洗如。
自起取美酒，獨酌邀蟾蜍。
蟾蜍射白光，入盞亦躊躕。
醉來不解舞，欲攬常娥袪。
昔對謫仙人，此意復在予。
既醒裂尺素，立作數行書。
寄與青山冢，精靈其有諸。
阻風寄刁安國
作者：梅堯臣
朝代：宋

江風裂瓦鳴，浦口驚波作。
君駕何不來，客心空寂寞。
阻風秦淮令狐度支寄酒
作者：梅堯臣
朝代：宋

春風不獨開春木，能蹙浪花高似屋。
江船百尾泊深灣，鐵纜千環繫長軸。
遠客今朝愁未平，主人贈榼飲還足。
前時共論酒可禁，急世救弊且勿速。
我今正得杯中趣，效陶種秫置心曲。
陌上二女
作者：梅堯臣
朝代：宋

素手搴冪䍦，柔纖明春荑。
轉眄動桂葉，陽語啟瓠犀。
阿姊金盛珠，阿妹繅籍圭。
吹香襲行路，豈獨下蔡迷。
除夕與家人飲
作者：梅堯臣
朝代：宋

莫嫌寒漏盡，春色來應早。
風開玉砌梅，薰歇金爐草。
稚齒喜成人，白頭嗟更老。
年華箇裏催，清鏡寧長好。
除夜雪
作者：梅堯臣
朝代：宋

擊鼓人驅鬼，漫天雪送寒。
臘從今日盡，花作舊年看。
著樹多還墮，隨風積更乾。
明朝預王會，畏濕兩梁冠。
陪武平游雅上人房卞峯亭
作者：梅堯臣
朝代：宋

晚愛池上清，羣峯對簷隙。
常恐雲氣生，坐令蒼翠隔。
復繞曲塘陰，映實孤花拆。
誰知禪者居，來伴使君適。
陪淮南轉運魏兵部遊濠上莊生臺
作者：梅堯臣
朝代：宋

周當戰國時，何爲守靜正。
干戈既日尋，仁義固不競。
天下皆跖徒，寧知聖爲聖。
是將萬物齊，不顧千金聘。
所以忘形骸，所以保性命。
安能小仲尼，豈不識世病。
我從魏公來，訪古停烏榜。
聊識賢者心，吁嗟一長詠。
陪淮南轉運魏兵部遊穎州女郎臺寺
作者：梅堯臣
朝代：宋

舊傳媯氏女，將適楚人時。
築館自臨水，故臺空此基。
因爲楚宮媵，來與使車期。
樓上望湖上，煙林晚蔽虧。
陪謝紫微晚泛
作者：梅堯臣
朝代：宋

積雨漲秋壕，輕舟此共遨。
菰蒲斂鋩鍔，蓮芡熟櫜韜。
岸靜魚跳月，林喧鳥避篙。
歸時興不淺，風物正蕭騷。
陳丞相燕息園
作者：梅堯臣
朝代：宋

少仕既勤勞，暮節念君息。
小車辭漢庭，緇衣賦衛國。
廣園樹佳木，鳴鳥來野色。
京水魚可緡，東陂雁可弋。
豈不有秦聲，酒酣歌在側。
寧同扶風人，自去北山北。
陳浩赴福州幕
作者：梅堯臣
朝代：宋

梅殘杏將坼，楊柳都未堪。
欲贈無所贈，春風吹酒酣。
遠山猶带雪，野水已如藍。
羽檄不應有，詩書自可躭。
陳真卿將有秋試倏見訪不日告行送於北門歌鵠庭爲五言以贈
作者：梅堯臣
朝代：宋

送君北崗上，舉酒歌黄鵠。
黄鵠去何高，天池待棲宿。
寧復戀江湖，聊茲混雞鶩。
暉暉振羽裳，不羨淵明菊。
陳經秘校之信州幕
作者：梅堯臣
朝代：宋

東吳海物錯，南楚江味多。
家吳而宦彼，風土去幾何。
既得風土樂，可贊政治和。
歸來識香草，爲綴楚人歌。
陳繹越州從事
作者：梅堯臣
朝代：宋

母夫人老母兄黜，夫人從爾之會稽。
恐傷爾心不敢泣，春崗細雨聞竹雞。
時亦藏淚未出臉，奈何相與頭傾低。
誠知就祿非獲己，應欲退耕無舊畦。
陶者
作者：梅堯臣
朝代：宋

陶盡門前土，屋上無片瓦。
寸指不霑泥，鱗鱗居大厦。
陸子履示秦篆寶
作者：梅堯臣
朝代：宋

秦既并諸侯，斯乃一度量。
鑄寶以永傳，萬世俾勿喪。
精銅不生花，小篆著丞相。
一沒咸陽宮，千秋事更王。
陸君居洛城，客有來渭上。
曰因農人耕，發壤破古藏。
遂獲此物還，文完字何壯。
始號爲皇帝，立語已超曠。
意將愚黔首，釁起危博浪。
其後同玉璽，不隨驪山葬。
今蓄於君家，徒爾資奇尚。
物以用爲珍，異時皆似妄。
陸子履見過
作者：梅堯臣
朝代：宋

劉郎謫去十年歸，長樂鐘聲下太微。
屈指故人無曩日，平明騎馬扣吾扉。
論情論舊彈冠少，多病多愁飲酒稀。
猶喜醉翁時一見，攀炎附熱莫相譏。
陽武王安之寄兔魚
作者：梅堯臣
朝代：宋

原上一雙兔，河中兩尾魚。
兔皮空被褐，魚腹不藏書。
長跪置遠意，故人情何如。
二物本潛伏，誰言罝網疎。
崢嶸歲亦晚，將駕歸吾廬。
陽武王安之寄石榴
作者：梅堯臣
朝代：宋

安榴若拳石，中藴丹砂粒。
割之珠落盤，不待蛟人泣。
舊友大河濱，作宰實畿邑。
嚴霜百果熟，爲贈忽我及。
始時童稚嬌，爭取猴猿集。
老夫所食微，何假更收拾。
聊答君意勤，作詩恨短澀。
陽翟縣城凝嵩亭
作者：梅堯臣
朝代：宋

西北望嵩色，憶上大室時。
陟彼已不淺，坐此安能知。
今誰絕壁下，但見前峯危。
正與曩未異，目存迹焉追。
隠真亭
作者：梅堯臣
朝代：宋

作尉慕吾祖，吾祖非得時。
誰似芙蓉國，日見芙蓉披。
凉雨隨風來，清香入酒巵。
自得真隠趣，不慙吳市爲。
隠靜山懷賢師自持柏栽二十本種於會慶堂
作者：梅堯臣
朝代：宋

新作齋堂祠畫像，又興高閣秘天蹤。
今朝還藉君移柏，昨日已因鵝種松。
隠靜山訪懷賢上人不遇
作者：梅堯臣
朝代：宋

松上垂青蔓，蒲根瀉碧泉。
高僧來不見，却返五峯前。
隠靜遺枇杷
作者：梅堯臣
朝代：宋

五月枇杷實，青青味尚酸。
獼猴定撩亂，欲待熱應難。
隨州錢相公挽歌三首·其一
作者：梅堯臣
朝代：宋

築巖無往夢，遊岱有飛魂。
墮淚隋侯國，遺金漢帝恩。
文章留日域，忠孝在王門。
天道何由問，秋風徧九原。
隨州錢相公挽歌三首·其三
作者：梅堯臣
朝代：宋

去年伊水上，傾府望雲岑。
路轉猶迴首，人誰不殞心。
可憐飛語後，擠恨九幽深。
從此埋英骨，空令淚滿襟。
隨州錢相公挽歌三首·其二
作者：梅堯臣
朝代：宋

昔日傷歸國，今朝歎舉輀。
憂愁傳楚些，殄悴感周詩。
文草明時訪，忠言故吏知。
居常嗚咽涕，翻作衆人悲。
雀奪燕巢生四雛
作者：梅堯臣
朝代：宋

去年燕營巢，銜泥入我廬。
秋歸春復來，橫被雀所居。
翩然去不較，義者欲與除。
毀覆必傷卵，愛彼此何疎。
乃竢長黄口，逐之寧曰紓。
果得生四雛，卉色頭戢如。
後當還燕巢，穿屋不害余。
集英殿賜百官宴以雨放
作者：梅堯臣
朝代：宋

春來無點雨，三月始聞雷。
曉殿鳴簷急，羣公罷食迴。
燕迎風翅健，馬踏霧泥開。
晚覺微陽透，飛光上綠槐。
雍丘逢錢寺丞載陽
作者：梅堯臣
朝代：宋

殷勤魏公子，落莫吳王孫。
下客獨垂淚，傷心思舊恩。
雍丘遇雨
作者：梅堯臣
朝代：宋

日暮風雨急，逆水舟難牽。
波波入杞國，悄悄誰憂天。
闐闐陂中雷，羃羃隄外煙。
驟然沃大熱，蒸飫如炊煎。
飲水徒脹滿，渴喉殊未蠲。
摇篷已煩倦，汗額常不乾。
如何一席地，長少皆在前。
衣巾不敢去，又以禮數纏。
安得化嚴石，兩脛沒流泉。
每暑起此念，念之凡幾年。
終當逐逸志，奚必事華顛。
雙鳧觀
作者：梅堯臣
朝代：宋

山下溪流照城郭，幽庭柏子風自落。
古壇蒼蘚少人行，不見雙鳬見黄雀。
雙鳧觀
作者：梅堯臣
朝代：宋

野水雙紋翼，雲蘿謾自媒。
驚飛带波起，行啑拂萍開。
暖日浮還沒，寒汀去復來。
王喬如可挹，仙舄此徘徊。
雜擬
作者：梅堯臣
朝代：宋

忽聞胡騎渡河水，月魄夜脅陰貂寒。
獨侍金輿立城角，龍蛇不展繞旗竿。
雜興
作者：梅堯臣
朝代：宋

主人有十客，共食一鼎珍。
一客不得食，覆鼎傷衆賓。
雖云九客沮，未足一客嗔。
古有弒君者，羊羹爲不均。
莫以天下士，而比首陽人。
雜興·其一
作者：梅堯臣
朝代：宋

苦楝樹，青鵓鴣。
啄鹽土，鳴嗚嗚。
老鴉銜茶子，爭噪落嶺隅。
不覺茶滿山，漁利入江湖。
鹽由鵓鴣起，茶由老鴉趨。
誘以觸禁網，二鳥誰與誅。
雜興·其二
作者：梅堯臣
朝代：宋

東家月吐明，西家犬爭吠。
月兔在中天，曾何競窺穢。
姮娥雖夜行，莫比淫奔廢。
呶呶籬下音，胡不鈐其喙。
雜言送王無咎及第後授江都尉先歸建昌
作者：梅堯臣
朝代：宋

白袍來，黄綬迴。
來跨騫馿迴跨馬，麻源三谷桂花開。
江都作尉入風埃，主人劉向西京才。
心如明月無不照，恐君已到還鸞臺。
雜言送當世待制知楊州
作者：梅堯臣
朝代：宋

廣陵老人爭持壺酒，朝言送少年使君，暮言迎少年太守。
少年俱是玉墀人，文章快利生銅吼。
莫作蕪城賦，事往復何有。
莫聽嵇康琴，商聲豈堪久。
今當太平非不偶，星宿煌煌羅北斗。
楊州古富變荒凉，萬俗一心依父母。
地包淮海江湖寬，貨走荆吳楚越厚。
開釀刲羊願遇賓，天下沄沄不輕口。
雜詩絕句十七首·其一
作者：梅堯臣
朝代：宋

蛙行動萍葉，誤觀作游魚。
稍稍引兩股，已變科斗書。
雜詩絕句十七首·其一〇
作者：梅堯臣
朝代：宋

買魚問水客，始得鯽與魴。
操刀欲割鱗，跳怒鬐鬛張。
雜詩絕句十七首·其一一
作者：梅堯臣
朝代：宋

沙頭風雨來，帖水野雲黑。
如觀曹公營，萬弩射船側。
雜詩絕句十七首·其一七
作者：梅堯臣
朝代：宋

河畔有釣翁，團泥爲甕缶。
坐想秦人聲，思傾杜陵酒。
雜詩絕句十七首·其一三
作者：梅堯臣
朝代：宋

度水紅蜻蜓，傍人飛欵欵。
但知隨船輕，不知船去遠。
雜詩絕句十七首·其一二
作者：梅堯臣
朝代：宋

前時雙鴛鴦，失雌鳴不已。
今更作雙來，還悲舊流水。
雜詩絕句十七首·其一五
作者：梅堯臣
朝代：宋

燕立茅屋脊，燕銜芹岸泥。
巢成同養子，薄暮亦同棲。
雜詩絕句十七首·其一六
作者：梅堯臣
朝代：宋

鵲銜高樹蟬，危脇繅車響。
露腹不曾肥，殺之嗟已往。
雜詩絕句十七首·其一四
作者：梅堯臣
朝代：宋

塘上挽船人，塘泥深及脛。
落日望前村，心將道途競。
雜詩絕句十七首·其七
作者：梅堯臣
朝代：宋

岸傍草樹密，往往不知名。
其間有啼鳥，似與船相迎。
雜詩絕句十七首·其三
作者：梅堯臣
朝代：宋

有蟲託斷葑，斷葑日夕流。
不知止息處，隨夫非自由。
雜詩絕句十七首·其九
作者：梅堯臣
朝代：宋

水上賣瓜女，摘瓜陂上田。
長麻已不識，滿把青銅錢。
雜詩絕句十七首·其二
作者：梅堯臣
朝代：宋

青草生水中，日日隨水長。
水落何所依，撩亂爲宿莽。
雜詩絕句十七首·其五
作者：梅堯臣
朝代：宋

茸茸翦熟絲，雨染燕脂暈。
滿樹斂黄昏，槿花無此分。
雜詩絕句十七首·其八
作者：梅堯臣
朝代：宋

青蠅何處來，聚集滿盤間。
誰知腹中物，變化如循環。
雜詩絕句十七首·其六
作者：梅堯臣
朝代：宋

青青老鏡葉，下有繁實尖。
浪頭撥船女，刺手終不嫌。
雜詩絕句十七首·其四
作者：梅堯臣
朝代：宋

荒水浸籬根，籬上蜻蜓立。
魚網挂繞籬，野船籬外入。
雞
作者：梅堯臣
朝代：宋

昂然大雄雞，高冠紫沉羽。
星占太史局，樹棲丞相府。
知時不失晦，得食曾呼伍。
幸無終夜鳴，須防人起舞。
雞冠花
作者：梅堯臣
朝代：宋

秋至天地閉，百芳變枯草。
愛爾得雄名，宛然出陳寶。
未甘階墀陋，肯與時節老。
赤玉刻縝栗，丹芝謝彫槁。
鮮鮮雲葉卷，粲粲鳬翁好。
由來名實副，何必榮華早。
郡看先春花，浮浪難自保。
雞聲
作者：梅堯臣
朝代：宋

雞聲踏曉呼，呼起扶桑烏。
含光如車輪，碾雲蹤跡無。
誰教夸父逐，遠向鄧林趨。
復從海底轉，循環似轆轤。
離蕪湖至觀頭橋
作者：梅堯臣
朝代：宋

江口泊來久，菰蒲長舊苗。
爭雛洲鵲鬭，遺子浦魚跳。
宿岸欣逢戍，歸船競趁潮。
時時望鄉樹，已恨白雲遥。
難知
作者：梅堯臣
朝代：宋

自古難知不遇人，朝爲蛇鼠暮龍麟。
魏齊客溺簀中死，亭長妻輕胯下貧。
白石夜歌誰與進，黄金懷印自能伸。
丈夫只患無才業，何恨區區逐路塵。
雨
作者：梅堯臣
朝代：宋

春雲易成雨，一日幾迴陰。
燕濕飛猶快，花寒色更深。
邀車愁客遠，盤馬畏泥侵。
向晚晴光吐，西窗綠影臨。
雨中宿謝胥裴三君書堂
作者：梅堯臣
朝代：宋

急雨射窗鳴，燈殘我正寢。
穴蚓聲苦長，流響入孤枕。
衆醉如不聞，强聒亦已甚。
夜短竟無寢，困瞳劇塵磣。
雨中移竹
作者：梅堯臣
朝代：宋

荷鍤冒秋霖，怱怱移翠竹。
欲分溪上陰，聊助池邊綠。
中散林未開，子猷心已足。
青青謝栽培，豈愧凡草木。
雨燕
作者：梅堯臣
朝代：宋

雨燕去還來，銜蟲爲雛食。
雄雌濕已倦，梁棟冷並息。
緣礎蚍蜉羣，拾餕蜻蜓翼。
穀粟滿京囷，任從黄雀得。
雨還
作者：梅堯臣
朝代：宋

雨濛濛兮欲暮，路險絕兮深泥。
嗟予僕兮甚餒，畏予馬兮顛蹄。
關已度兮心緩，家將至兮涉溪。
喜膝前兮童稚，餉燈下兮女妻。
雪
作者：梅堯臣
朝代：宋

朔雲生晚雨，臘霰集狂風。
不數花多出，安知天更工。
漫階夜已積，萬物曉初蒙。
誰憶新豐酒，乘馿灞水東。
雪中廖宣城寄酒
作者：梅堯臣
朝代：宋

輕舟泛泛昭亭灣，春雪漫漫昭亭山。
寒沙曲渚杳不辨，素鷗翔鷺空中還。
宣城太守閔窮旅，雙壺貯醖兵吏頒。
任從六花壅船戶，滿酌春色生衰顔。
醒時但愛雲水好，醉後等與天地閑。
世間取樂各有分，何必舞娥高髻鬟。
雪中懷廣教真上人
作者：梅堯臣
朝代：宋

蒼山去不遠，日日起寒雲。
堂上看飛雪，水邊思練裙。
銅缾生薄凍，桂火壓殘薰。
欲往有餘興，林幽路不分。
雪中發江寧浦至采石
作者：梅堯臣
朝代：宋

泊舟斫枯葭，歊火爇岸傍。
冒嶺雲冥濛，漫江雪飛揚。
拖冰脩網澀，出水朱鬐殭。
曠然起遠懷，風旗轉危檣。
千帆共辭浦，攙錯逆水翔。
落星始前瞻，瞬目已後相。
鮆魚何時來，楊花吹茫茫。
沙草不可辨，雁立知汀長。
山頭化石婦，忽變素質光。
豈復願聞笛，莫逢桓野王。
雪中通判家飲迴
作者：梅堯臣
朝代：宋

朔風聲滿枯桑枝，陰雲不定蛟龍歸。
凍禽聚立高樹時，密雲萬里增寒威。
訪君留連舉酒巵，胡琴奏罷歡已微。
小駒跨去沒四蹄，飄花凌亂霑人衣。
醉目遠望天地迷，何暇更問孤鴻飛。
茅屋豈無單且饑，平明共賀麥隴肥。
雪夜留梁推官飲
作者：梅堯臣
朝代：宋

晝雪落旋消，夜雪寒易積。
燈清古屋深，爐凍殘煙碧。
爲沽一斗酒，暫對千里客。
酒薄意不淺，輕今須重昔。
重昔是年華，飄飄猶過隙。
一醉冒風歸，平明馬無跡。
雪後資政侍郎西湖宴集偶書
作者：梅堯臣
朝代：宋

潭心不凍處，鴈鶩自相依。
積雪正無際，因風忽起飛。
初驚如避弋，復下信忘機。
偶得從公飲，聊書此景歸。
雪竇達觀禪師見寄依韻答
作者：梅堯臣
朝代：宋

巖竇常留雪，山雪不有心。
禪衣百衲重，香剎四明深。
馴鹿來銜果，栽松去作林。
自緣冠紱累，未解遠公尋。
雪詠
作者：梅堯臣
朝代：宋

雪色混青冥，搴幃宿酒醒。
龍蛇緣古木，鳳鵠舞幽庭。
密勢因風力，輕姿任物形。
公堂何寂寞，橫案對玄經。
雲間月
作者：梅堯臣
朝代：宋

明明雲間月，皎皎莫可指。
雄烏與牡兔，萬歲不生子。
三旬後乃合，徒用成甲癸。
焉見下土物，長養各私己。
蛇蝎滿窟隙，嗣毒自未已。
天地豈有意，盛德名不死。
雷太簡遺蜀鞭
作者：梅堯臣
朝代：宋

蜀道山之峭壁兮，如快刀一削平無痕。
其間春雷驚龍走，竹根迸石垂虺尾，骨節瘦密風霜吞。
野夫采之縋懸蔓，分寸脫死持還奔。
他人不可得此物，乃重太守公侯孫。
獻來一錢不肯要，只乞斗酒抱歸村。
太守立性豈諂貴，將贈故人唯義存。
我騎瘦馬固莫稱，破韉爛轡沙塵昏。
明日試執趨君門，孰不怪視竊笑言。
雷秘校入闕擬官時將登舟過輦下
作者：梅堯臣
朝代：宋

與君先後發，同走向京華。
羨躍青驪去，將乘烏榜賒。
著鞭辭宿雨，渡水踏春沙。
聞道求爲縣，應當學種花。
雷逸老以倣石鼓文見遺因呈祭酒吳公
作者：梅堯臣
朝代：宋

石鼓作自周宣王，宣王發憤蒐岐陽。
我車我馬攻既良，射夫其同弓矢張。
舫舟又漁鱄鱮魴，何以貫之維柳楊。
從官執筆言成章，書在鼓腰鎸刻臧。
歷秦漢魏下及唐，無人著眼來形相。
村童戲坐老死喪，世復一世如鳥翔。
唯聞元和韓侍郎，始得紙本歌且詳。
欲以氈苞歸上庠，大官媕阿駞肯將。
傳至我朝一鼓亡，九鼓缺剝文失行。
近人偶見安碓床，亡鼓作臼刳中央。
心喜遺篆猶在傍，以臼易臼庸何傷。
以石補空恐舂梁，神物會合居一方。
雷氏有子胡而長，日模月倣志暮强。
聚完辨舛經星霜，四百六十飛鳳皇。
書成大軸綠錦裝，偏斜曲直筋肯藏。
携之謁我巧趨蹌，我無別識心徬徨。
雖與乃父非故鄉，少與乃父同杯觴。
老向太學鬢已蒼，樂子好古親縑箱。
誰能千載師史倉，勤此冷淡何肝腸。
而今祭酒裨聖皇，五經新石立兩廊。
我欲效韓非癡狂，載致出關無所障。
至寶宜列孔子堂，固勝朽版堆屋牆。
然須雷生往度量，登車裹護今相當。
誠非急務煩紀綱，太平得有朝廷光。
山水大字輦已嘗，於此豈不同粃糠。
海隅異獸乘舟航，連日道路費芻糧。
又與茲器殊柔剛，感慨作詩聊激昂。
願因諫疏投皂囊，夜觀奎壁正吐芒。
天有河鼓亦焜煌，持比負鼎干成湯。
霜鐘
作者：梅堯臣
朝代：宋

昔向寒溪卧，遠寺撞白雲。
今也趨早朝，殘月馬上聞。
靈樹鋪夕夢
作者：梅堯臣
朝代：宋

晝夢同坐偶，夕夢立我左。
自置五色絲，色透縑囊過。
意在留補綴，恐衣或綻破。
歿仍憂我身，使存心得墮。
青梅
作者：梅堯臣
朝代：宋

梅葉未藏禽，梅子青可摘。
江南小家女，手弄門前劇。
齒軟莫勝酸，棄之曾不惜。
寧顧馬上郎，春風滿行陌。
青龍海上觀潮
作者：梅堯臣
朝代：宋

百川倒蹙水欲立，不久却迴如鼻吸。
老魚無守隨上下，閣向滄洲空怨泣。
推鱗伐肉走千艘，骨節專車無大及。
幾年養此膏血軀，一旦翻爲漁者給。
無情之水誰可憑，將作尋常自輕入。
何時更看弄潮兒，頭戴火盆來就溼。
非意篇呈表臣
作者：梅堯臣
朝代：宋

人言厨傳繁，乃是郡久例。
一日苟不修，未免衆吠睨。
飽尚謗所興，饑必慍不細。
損之禮漸隳，存之禮未替。
心莫忽賤微，意莫徇貴勢。
我將取是然，敢以爲君計。
韓子華內翰見過
作者：梅堯臣
朝代：宋

但見公軒過，未見我馬去。
我懶宜我嫌，公曾不我惡。
秋雨天街凉，蕭蕭綠槐樹。
遥聽高車聲，騶導門前駐。
僕夫驚入扉，遽曰能來顧。
度量何其宏，始終不改遇。
索以新詩章，徧覽日欲暮。
誠慙兜離音，唐突韶與濩。
明朝當負荆，人莫譏貴附。
韓子華吳長文石昌言三舍人見訪
作者：梅堯臣
朝代：宋

當時載酒客，共過草玄人。
今日一寒士，能來三侍臣。
竹門容大馬，金絡照諸鄰。
雞瘦莫爲具，阮家依舊貧。
韓子華江南安撫
作者：梅堯臣
朝代：宋

韓侯出持節，志在撫黔黎。
縣官負弩迎，刺史躍馬隨。
千里宣德澤，煦如春風馳。
寒潮不起浪，怗怗威馮夷。
借問何致耳，試聽將所爲。
立車呼父老，勞以哀矜詞。
我從大明宮，天子親諭之。
憂汝歲屢凶，吏不恤汝疲。
已輸又索糴，囷橐無孑遺。
此非陛下意，恐使汝輩疑。
疾苦汝告我，不憚爲汝治。
父老必喜拜，如餒得飼麋。
我稱此大是，一一無不宜。
南方二十州，歡聲無幼耆。
壺漿擁大道，婦女闖短籬。
行聞江漢間，復有宣王詩。
韓子華約遊園上馬後雨作遂歸
作者：梅堯臣
朝代：宋

誰約玩春物，狂風雲驟開。
擺叢多落蕊，蔽路足昏埃。
逆水燕迎雨，將生鵝怕雷。
嵇康今轉懶，騎馬半途迴。
韓子華訪石昌言不遇石有詩韓邀和答
作者：梅堯臣
朝代：宋

嘗聞載酒者，去訪子雲居。
乃值徒御出，遂令談笑虛。
爲黍寧乏具，題鳳豈有諸。
一聽負荆語，還想藺相如。
韓子華遺冰
作者：梅堯臣
朝代：宋

六月侍臣方賜冰，我賦得之從友朋。
開盤一見水玉璞，置坐百步無青蠅。
熱膚收汗起疹粟，不有消渴同茂陵。
杜子每思赤脚踏，韓老嘗苦如甑烝。
慙無二公才與學，享此足與俗輩矜。
韓宗彥寺丞通判鄧州
作者：梅堯臣
朝代：宋

往歲陪祠泰壇下，始一相見如相知。
我今入幙君有待，喜得款語勝前時。
便嗟陳事日侵汨，雖欲數面曾無期。
忽聞兵吏已迎候，馬有行色車將脂。
賀君有意事清簡，太守亦鄙尋常爲。
騏驥步驟豈局促，鳳皇羽翼多威儀。
漢家近親不復有，召父舊聞於今隳。
隳由狂者生利害，曾未略究民間宜。
祇言引水幸圭賦，矯請罷毀功何施。
千載厚惠一日去，至今農畝空嗟咨。
夫子才高識且遠，勿畏勢力重扶持。
他年人作去思頌，願以大字書長碑。
韓持國再遺洛中斑竹筍
作者：梅堯臣
朝代：宋

牡丹開盡桃花紅，班筍迸林犀角豐。
兩株遠寄川上鴻，韓郎輟口贈楚翁。
便令剝錦煑荆玉，甘脆不道簞瓢空。
小謝舊城昭亭下，侵天筀竹谿西東。
螗蜋生後出牙茁，羅列滿地爭强雄。
是時楚翁所食寡，朝飯暮飯唯其充。
今來得此謂過分，一貴一賤物苟同。
韓持國遺洛筍
作者：梅堯臣
朝代：宋

龍孫春吐一尺牙，紫錦包玉離泥沙。
金刀璀錯截嫩節，銅駞不與大梁賒。
持寄韓郎綠蒲束，莫令衛女苦思家。
韓郎才調偏能賦，分餉唯思楚景差。
因之善謔誦淇澳，欲學報投無木瓜。
韓持國邀賦鬬山鵲
作者：梅堯臣
朝代：宋

俗有巧鬭心，畜此巧鬭禽。
搏擊無迅節，爪觜自相侵。
胡能知遠人，角勝合百金。
鳳皇安在哉，徒此望丹岑。
韓欽聖問西洛牡丹之盛
作者：梅堯臣
朝代：宋

韓君問我洛陽花，爭新較舊無窮已。
今年誇好方絕倫，明年更好還相比。
君疑造化特著意，果乃區區可羞恥。
嘗聞都邑有勝意，既不鍾人必鍾此。
由是其中立品名，紅紫葉繁矜色美。
萌芽始見長蒿萊，氣焰旋看壓桃李。
乃知得地偶增異，遂出羣葩號奇偉。
亦如廣陵多芍藥，閭井荒殘無可齒。
淮山邃秀付草樹，不産髦英産佳卉。
人於天地亦一物，固與萬類同生死。
天意無私任自然，損益推遷寧有彼。
彼盛此衰皆一時，豈關覆燾爲偏委。
呼兒持紙書此說，爲我緘之報韓子。
韓玉汝遺油
作者：梅堯臣
朝代：宋

朝讀百紙書，夜成幾篇書。
明明白晝有陽烏，黕黕暗室無蟾蜍。
目睛須藉外物光，日月不到卑蔀居。
君能置以清油壺，暝照文字燈焰舒。
婦將膏髮雲鬢梳，缾底濁濃留脂車。
所益既如此，所感當何如。
韓玉汝遺澄心紙二軸初得此物歐陽永叔又得於宋次道又得於君伯氏子華今則四矣
作者：梅堯臣
朝代：宋

三得澄心紙，吾嘗再有詩。
粗能條本末，不復語興衰。
堪入右軍跡，慙無幼婦辭。
君家兄弟意，將此比烏絲。
韻語答永叔內翰
作者：梅堯臣
朝代：宋

世人作肥字，正如論饅頭。
厚皮雖然佳，俗物已可羞。
字法歎中絕，今將五十秋。
近日稍稍貴，追蹤慕前流。
曾未三數人，得與古昔儔。
古人皆能書，獨其賢者留。
後世不推此，但務於書求。
不知前日工，隨紙泯已休。
顔書苟不佳，世豈不寶收。
設如楊凝式，言且直節修。
又若李廷中，清慎實罕侔。
乃知愛其書，兼取爲人優。
豈書能存久，賢哲人焉廋。
非賢必能此，惟賢乃爲尤。
其餘皆泯泯，死去同馬牛。
大尹歐陽公，昨日喜疾瘳。
信筆寫此語，謂可忘病憂。
黄昏走小校，寄我東郭陬。
綴之輙成篇，聯以助吟謳。
項羽
作者：梅堯臣
朝代：宋

羽以匹夫勇，起于隴畝中。
遂將五諸侯，三年成霸功。
天下欲滅秦，無不慕强雄。
秦滅責以德，豁達歸沛公。
自矜奮私智，奔亡竟無終。
題三教圓通堂
作者：梅堯臣
朝代：宋

處中最靈智，人與天地參。
其間有佛老，曷又推爲三。
共以圓通出，誠明自包含。
排楹壓文礎，煥采塗朱藍。
而將罝吾儒，復欲籠彼聃。
二徒不自曉，恬若均笑談。
越鳥不巢北，代馬不嘶南。
固亦辨殊土，麟鷟唯時堪。
題刁經臣山居時已應辟西幕
作者：梅堯臣
朝代：宋

向不樂郡府，遂云歸田園。
結廬復種蓺，草樹日已繁。
散帙理舊學，了然無俗喧。
春雨一迴過，覽耕登古原。
青山每自愛，霽色當衡門。
故人苟來往，名宦未嘗言。
趣適已不淺，道心良亦存。
忽聞辟書至，便令驅犢轅。
豈期同瓠瓜，長繫蒿萊根。
始知古君子，出處惟義敦。
題劉道士奉真亭
作者：梅堯臣
朝代：宋

降真沉水生爐煙，扣齒曉漱華池泉。
心存崑閬未可到，夜瞻北斗何聯聯。
顧茲虛室如有遲，一草一石幽且妍。
芝蓋雲軿杳無至，不知誰更似楊權。
題吏隠堂
作者：梅堯臣
朝代：宋

新堂生虛明，未悟追隠吏。
無乃隠非時，唯應喧可避。
移花莫傷根，種竹不改翠。
牀中置素琴，亦見陶潛意。
題嘉興永樂院檇李亭
作者：梅堯臣
朝代：宋

土化吳王甲，骨朽越王兵。
五月菖蒲草，千年槜李城。
蒲根蛙怒嚎，城中烏夜鳴。
吳越滅已久，客心空屏營。
落日孤亭間，悠悠鍾磬聲。
題姑蘇豹隠堂
作者：梅堯臣
朝代：宋

青山崔巍藏古基，文豹不見空斷碑。
華堂重構猶隠霧，地今易主還好奇。
欲邀明月一去飲，常娥將悔出海遲。
谿邊少年意氣在，來往只借白鹿騎。
自稱山人具肴酒，酒酣請我留此辭。
謫仙墳近何可問，當日無詠亦所疑。
題姑蘇邵氏園居
作者：梅堯臣
朝代：宋

積水夫差國，閒居魯叟心。
石科雲起潤，城角竹連陰。
燕入池塘晚，花開島嶼深。
應當效疏傅，不惜橐中金。
題松林院
作者：梅堯臣
朝代：宋

靜邃無塵地，青熒續焰燈。
木魚傳飯鼓，山衲見歸僧。
野色寒多霧，溪痕夜閣冰。
吾非謝康樂，獨往亦何能。
題滕學士九華山書堂
作者：梅堯臣
朝代：宋

處山方畏淺，曾慕結深廬。
要與雲峯近，寧將野客疎。
澗苗來入俎，林鳥或窺書。
何事輕茲樂，而從出塞車。
題滿公僧錄西明軒
作者：梅堯臣
朝代：宋

赤萍纔落鄧林外，青銅半磨傍露明。
飛光斜入了不隔，坐卧一榻琉璃平。
西方古胡黄金質，貝葉傳寫烏行橫。
謂曉此教居此軒，滿壁圖畫遥峯生。
題老人泉寄蘇明允
作者：梅堯臣
朝代：宋

泉上有老人，隠見不可常。
蘇子居其間，飲水樂未央。
淵中必有魚，與子自徜徉。
淵中苟無魚，子特翫滄浪。
日月不知老，家有雛鳳皇。
百鳥戢羽翼，不敢言文章。
去爲仲尼歎，出爲盛時祥。
方今天子聖，無滯彼泉傍。
題臘藥
作者：梅堯臣
朝代：宋

頹顔早覺衰，乃藉藥扶持。
及此季冬日，預脩來歲宜。
鼎成無犬見，蜜煉有蜂知。
借問月中兔，長年何所爲。
題譯經院同文軒
作者：梅堯臣
朝代：宋

有書無異文，有車無異軌。
貝多得旁行，白馬來萬里。
清軒延高僧，一歲譯幾紙。
譯罷坐焚香，庭草洒寒水。
題陳宰戲綵亭
作者：梅堯臣
朝代：宋

仕宦固已美，及親此其難。
況慕五綵戲，而奉興居安。
翁喜君亦喜，翁餐君亦餐。
嗷嗷園中禽，口哺心違丸。
邑大歲幸稔，衆頼仁政寬。
還思彼赤子，如恐君不歡。
願嚏
作者：梅堯臣
朝代：宋

猛虎不獨宿，鴛鴦不隻棲。
虞舜遊蒼梧，帝子夜向瀟湘啼。
時既禪禹妃亦老，老淚洒竹無高低。
流根及筍駮紅蘚，此情乃與天地齊。
我今齋寢泰壇下，侘傺願嚏朱顔妻。
風瑟聯句
作者：梅堯臣
朝代：宋

竅竹漏天風，張絃擬嶧桐。
佳名從此得，妙響未曾窮。
夜靜危臺上，人閑皎月中。
依依聽不足，秋露滿蘭叢。
風笛
作者：梅堯臣
朝代：宋

既殊出塞聲，還非江上聽。
夜吹送悠揚，高樓月方迥。
食橙寄謝舍人
作者：梅堯臣
朝代：宋

洞庭朱橘未弄色，襄水錦橙已變黄。
玉臼擣虀憐鱠美，金盤按酒助杯香。
雖生南土名猶重，未信中州客厭嘗。
欲寄白苞憑驛去，只應佳味怯風霜。
食薺
作者：梅堯臣
朝代：宋

世羞食薺貧，食薺我所甘。
適見採薺人，自出國門南。
土蠹瘦鐵刀，霜亂青竹籃。
携持入凍池，挑以根葉參。
手龜不自飽，食此尚可慙。
肥羔朱尾魚，腥羶徒爾貪。
飲劉原甫家原甫懷二古錢勸酒其一齊之大刀長五寸半其一王莽時金錯刀長二寸半
作者：梅堯臣
朝代：宋

主人勸客飲，勸客無夭妍。
欲出古時物，先請射以年。
我料孔子履，久化武庫煙。
固知陶氏梭，飛朱風雨天。
世無軒轅鏡，百怪爭後先。
復聞豐城劍，已入平津淵。
聊讎二百載，儻有書畫傳。
嗢呼纔十一，便可傾觥船。
探懷發二寶，太公新室錢。
獨行齊大刀，鎌形末環連。
文存半辨齊，背有模法圓。
次觀金錯刀，一刀平五千。
精銅不蠹蝕，肉好鉤婉全。
爲君舉酒盡，跨馬月娟娟。
飲劉原甫舍人家同江鄰幾陳和叔學士觀白鷴孔雀鳧鼎周亞夫印鈿玉寶赫連勃勃龍雀刀
作者：梅堯臣
朝代：宋

主人鳳皇池，二客天祿閣。
共來東軒飲，高輪雜談謔。
南籠養白鷴，北籠養孔雀。
素質水紋纖，翠毛金縷薄。
大誇鳬柄鼎，不比龍頭杓。
玉印傳條侯，字辯亞與惡。
鈿劍刻辟邪，符寶殊制作。
末觀赫連刀，龍雀鑄鐶鍔。
每出一物玩，必勸衆賓酌。
又令三雲髻，行酒何綽約。
固非世俗驩，自得閱古樂。
聖賢泯泯去，安有不死藥。
竟知不免此，烏用强檢縛。
開目即是今，轉目已成昨。
歸時見月上，酒醒見月落。
怳然如夢寐，前語誠不錯。
飲酒呈鄰幾原甫
作者：梅堯臣
朝代：宋

天地不爭行，日月不爭明。
晝夜自顯晦，冬春自枯榮。
夸父逐日死，共工觸天傾。
二子不量力，空有千古名。
寄語賢與愚，何嘗見長生。
我願會良友，醉顔日常赬。
東海爲酒罇，五湖爲杯羹。
海罄湖且竭，盡倒爲解酲。
苟死不復知，苟生徒牽情。
項籍乘牛車，馳上廣武城。
强梁取秦鹿，慷慨猶爲輕。
歸來卧酒家，豈得慙公卿。
樂亦但如此，舉世任營營。